Акафистник

5-е издание, исправленное

Рекомендовано к публикации Издательским советом Русской Православной Церкви

ИС Р15-545-3692

Тексты всех акафистов настоящего издания соответствуют текстам, полученным из Издательского совета Русской Православной и рекомендованным к публикации

© Сретенский монастырь, 2015

Акафист
Сладчайшему Господу нашему Иисусу Христу

Кондак 1

Взбра́нный Воево́до и Го́споди, а́да победи́телю, я́ко изба́влься от ве́чныя сме́рти, похва́льная воспису́ю Ти, созда́ние и раб Твой; но я́ко име́яй милосе́рдие неизрече́нное, от вся́ких мя бед свободи́, зову́ща: Иису́се, Сы́не Бо́жий, поми́луй мя.

Икос 1

А́нгелов Тво́рче и Го́споди сил, отве́рзи ми недоуме́нный ум и язык на похвалу́ пречи́стаго Твоего и́мене, я́коже глухо́му и гугни́вому дре́вле слух и язы́к отве́рзл еси́, и глаго́лаше зовы́й такова́я: Иису́се пречу́дный, а́нгелов удивле́ние; Иису́се преси́льный, прароди́телей избавле́ние. Иису́се пресла́дкий, патриа́рхов велича́ние; Иису́се пресла́вный, ве́рных укрепле́ние. Иису́се прелюби́мый, проро́ков исполне́ние; Иису́се преди́вный, му́чеников кре́посте. Иису́се прети́хий, мона́хов ра́досте; Иису́се преми́лостивый, пресви́теров сла́досте. Иису́се премилосе́рдый, по́стников воздержа́ние; Иису́се пресла́достный, преподо́бных ра́дование. Иису́се пречестны́й, де́вственных целому́дрие; Иису́се предве́чный, гре́шников спасе́ние. Иису́се, Сы́не Бо́жий, поми́луй мя.

Кондак 2

Ви́дя вдови́цу зе́льне пла́чущую, Го́споди, я́коже тогда́ умилосе́рдився, сы́на ея́ на погребе́ние несо́ма воскреси́л еси́: си́це и о мне умилосе́рдися, Человеколю́бче, и греха́ми умерщвле́нную мою́ ду́шу воскреси́, зову́щую: Аллилу́иа.

Икос 2

Ра́зум неуразуме́нный разуме́ти Фили́пп ища́: «Го́споди, покажи́ нам Отца́», – глаго́лаше; Ты же к нему́: «Толи́кое вре́мя сый со Мно́ю, не позна́л ли еси́, я́ко Оте́ц во Мне, и Аз во Отце́ есмь?» Те́мже, Неизсле́дованне, со стра́хом зову́ Ти: Иису́се, Бо́же предве́чный; Иису́се, Царю́ преси́льный. Иису́се, Влады́ко долготерпели́вый; Иису́се, Спа́се преми́лостивый. Иису́се, храни́телю мой преблаги́й; Иису́се, очи́сти грехи́ моя́. Иису́се, отыми́ беззако́ния моя́; Иису́се, отпусти́ непра́вды моя́. Иисусе, наде́ждо моя́, не оста́ви мене́; Иису́се, помо́щниче мой, не отри́ни мене́. Иису́се, Созда́телю мой, не забу́ди мене́; Иису́се, Па́стырю мой, не погуби́ мене́. Иису́се, Сы́не Бо́жий, поми́луй мя.

Кондак 3

Си́лою свы́ше апо́столы облеки́й, Иису́се, во Иерусали́ме седя́щия, облецы́ и мене́, обнаже́ннаго от вся́каго благотворе́ния, теплото́ю Ду́ха Свята́го Твое́го и даждь ми с любо́вию пе́ти Тебе́: Аллилу́иа.

Икос 3

Име́яй бога́тство милосе́рдия, мытари́, и гре́шники, и неве́рныя призва́л еси́, Иису́се; не пре́зри и мене́ ны́не, подо́бнаго им, но я́ко многоце́нное ми́ро, приими́ песнь сию́: Иису́се, си́ло непобеди́мая; Иису́се, ми́лосте безконе́чная. Иису́се, красото́ пресве́тлая; Иису́се, любы́ неизрече́нная. Иису́се, Сы́не Бо́га жива́го; Иису́се, поми́луй мя гре́шнаго. Иису́се, услы́ши мя, в беззако́ниих зача́таго; Иису́се, очи́сти мя, во гресе́х рожде́ннаго. Иису́се, научи́ мя, непотре́бнаго; Иису́се, освети́ мя, те́мнаго. Иису́се, очи́сти мя, скве́рнаго; Иису́се, возведи́ мя, блу́днаго. Иису́се, Сы́не Бо́жий, поми́луй мя.

Кондак 4

Бу́рю внутрь име́яй помышле́ний сумни́тельных, Петр утопа́ше; узре́в же во пло́ти Тя су́ща, Иису́се, и по вода́м ходя́ща, позна́ Тя Бо́га и́стиннаго, и ру́ку спасе́ния получи́в, рече́: Аллилу́иа.

Икос 4

Слы́ша слепы́й мимоходя́ща Тя, Го́споди, путе́м, вопия́ше: «Иису́се, Сы́не Дави́дов, поми́луй мя!» И, призва́в, отве́рзл еси́ о́чи его́. Просвети́ у́бо ми́лостию Твое́ю о́чи мы́сленныя се́рдца и мене́, вопию́ща Ти и глаго́люща: Иису́се, вы́шних Созда́телю; Иису́се, ни́жних искупи́телю. Иису́се, преиспо́дних потреби́телю; Иису́се, всея тва́ри украси́телю. Иису́се, души́ моея́ уте́шителю; Иису́се, ума́ моего́ просвети́телю. Иису́се, се́рдца моего́ весе́лие; Иису́се, те́ла моего́ здра́вие. Иису́се, Спа́се мой, спаси́ мя; Иису́се, Све́те мой, просвети́ мя. Иису́се, му́ки вся́кия изба́ви мя; Иису́се, спаси́ мя недосто́йнаго. Иису́се, Сы́не Бо́жий, поми́луй мя.

Кондак 5

Богото́чною Кро́вию я́коже искупи́л еси́ нас дре́вле от зако́нныя кля́твы, Иису́се, си́це изми́ нас от се́ти, е́юже змий запя́т ны страстьми́ плотски́ми, и блу́дным наважде́нием, и злым уны́нием, вопию́щия Ти: Аллилу́иа.

Икос 5

Ви́девше о́троцы евре́йстии во о́бразе челове́честем созда́вшаго руко́ю челове́ка, и Влады́ку разуме́вше Его́, потща́шася ве́твьми угоди́ти Ему́, оса́нна вопию́ще. Мы же песнь прино́сим Ти, глаго́люще: Иису́се, Бо́же и́стинный; Иису́се, Сы́не Дави́дов. Иису́се, Царю́ пресла́вный; Иису́се, А́гнче непоро́чный. Иису́се, Па́стырю преди́вный; Иису́се, храни́телю во мла́дости мое́й. Иису́се, корми́телю во ю́ности мое́й; Иису́се, похвало́ в ста́рости мое́й. Иису́се, наде́ждо в сме́рти мое́й; Иису́се, животе́ по сме́рти мое́й. Иису́се, утеше́ние мое́ на суде́ Твое́м; Иису́се, жела́ние мое́, не посрами́ мене́ тогда́. Иису́се, Сы́не Бо́жий, поми́луй мя.

Кондак 6

Пропове́дник богоно́сных веща́ние и глаго́лы исполня́я, Иису́се, на земли́ я́влься и с челове́ки невмести́мый пожи́л еси́, и боле́зни на́ша подъя́л еси́; отню́дуже ра́нами Твои́ми мы исцеле́вше, пе́ти невыко́хом: Аллилу́иа.

Икос 6

Возсия́ вселе́нней просвеще́ние и́стины Твоея́, и отгна́ся лесть бесо́вская: и́доли бо, Спа́се наш, не терпя́ще Твоея́ кре́пости, падо́ша. Мы же, спасе́ние получи́вше, вопие́м Ти: Иису́се, и́стино, лесть отгоня́щая; Иису́се, све́те, превы́шший всех све́тлостей. Иису́се, Царю́, премога́яй всех кре́пости; Иису́се, Бо́же, пребыва́яй в ми́лости. Иису́се, хле́бе живо́тный, насы́ти мя а́лчущаго; Иису́се, исто́чниче ра́зума, напо́й мя жа́ждущаго. Иису́се, оде́ждо весе́лия, оде́й мя тле́ннаго; Иису́се, покро́ве ра́дости, покры́й мя недосто́йнаго. Иису́се, пода́телю прося́щим, даждь ми плач за грехи́ моя́; Иису́се, обре́тение и́щущим, обря́щи ду́шу мою́. Иису́се, отве́рзителю толку́щим, отве́рзи се́рдце мое́ окая́нное; Иису́се, искупи́телю гре́шных, очи́сти беззако́ния моя́. Иису́се, Сы́не Бо́жий, поми́луй мя.

Кондак 7

Хотя́ сокрове́нную та́йну от ве́ка откры́ти, я́ко овча́ на заколе́ние веде́н был еси́, Иису́се, и я́ко а́гнец пря́мо стригу́щаго его́ безгла́сен, и я́ко Бог из ме́ртвых воскре́сл еси́, и со сла́вою на небеса́ возне́слся еси́, и нас совоздви́гл еси́, зову́щих: Аллилу́иа.

Икос 7

Ди́вную показа́ тварь явле́йся Творе́ц нам: без се́мене от Де́вы воплоти́ся, из гро́ба, печа́ти не руши́в, воскре́се и ко апо́столом, две́рем затворе́нным, с пло́тию вни́де. Те́мже чудя́щеся, воспои́м: Иису́се, сло́ве необыме́нный; Иису́се, сло́ве несогляда́емый. Иису́се, си́ло непостижи́мая; Иису́се, му́дросте недомы́слимая. Иису́се, Божество́ неопи́санное; Иису́се, госпо́дство неисче́тное. Иису́се, ца́рство непобеди́мое; Иису́се, влады́чество безконе́чное. Иису́се, кре́посте высоча́йшая; Иису́се, вла́сте ве́чная. Иису́се, Тво́рче мой, уще́дри мя; Иису́се, Спа́се мой, спаси́ мя. Иису́се, Сы́не Бо́жий, поми́луй мя.

Кондак 8

Стра́нно Бо́га вочелове́чшася ви́дяще, устрани́мся су́етнаго ми́ра и ум на Боже́ственная возложи́м. Сего́ бо ра́ди Бог на зе́млю сни́де, да нас на небеса́ возведе́т, вопию́щих Ему́: Аллилу́иа.

Икос 8

Весь бе в ни́жних, и вы́шних ника́коже отступи́, неисче́тный, егда́ во́лею нас ра́ди пострада́, и сме́ртию Свое́ю на́шу смерть умертви́, и воскресе́нием живо́т дарова́ пою́щим: Иису́се, сла́досте серде́чная; Иису́се, кре́посте теле́сная. Иису́се, све́тлосте душе́вная; Иису́се, быстрото́ у́мная. Иису́се, ра́досте со́вестная; Иису́се, наде́ждо изве́стная. Иису́се, па́мяте предве́чная; Иису́се, похвало́ высо́кая. Иису́се, сла́во моя́ превознесе́нная; Иису́се, жела́ние мое́, не отри́ни мене́. Иису́се, Па́стырю мой, взыщи́ мене́; Иису́се, Спа́се мой, спаси́ мене́. Иису́се, Сы́не Бо́жий, поми́луй мя.

Кондак 9

Все естество́ а́нгельское безпреста́ни сла́вит пресвято́е и́мя Твое́, Иису́се, на небеси́, Свят, Свят, Свят вопию́ще; мы же, гре́шнии, на земли́ бре́нными устна́ми вопие́м: Аллилу́иа.

Икос 9

Вети́и многовеща́ннии, я́коже ры́бы безгла́снии, ви́дим о Тебе́, Иису́се, Спа́се наш: недоуме́ют бо глаго́лати, ка́ко Бог непрело́жный и Челове́к соверше́нный пребыва́еши? Мы же, та́инству дивя́щеся, вопие́м ве́рно: Иису́се, Бо́же предве́чный; Иису́се, Царю́ ца́рствующих. Иису́се, Влады́ко владе́ющих; Иису́се, Судие́ живы́х и ме́ртвых. Иису́се, наде́ждо ненаде́жных; Иису́се, утеше́ние пла́чущих. Иису́се, сла́во ни́щих; Иису́се, не осуди́ мя по дело́м мои́м. Иису́се, очи́сти мя по ми́лости Твое́й; Иису́се, отжени́ от мене́ уны́ние. Иису́се, просвети́ моя мы́сли серде́чныя. Иису́се, даждь ми па́мять сме́ртную. Иису́се, Сы́не Бо́жий, поми́луй мя.

Кондак 10

Спасти́ хотя́ мир, Восто́че восто́ком, к те́мному за́паду – естеству́ на́шему прише́д, смири́лся еси́ до сме́рти; те́мже превознесе́ся и́мя Твое́ па́че вся́каго и́мене, и от всех коле́н небе́сных и земны́х слы́шиши: Аллилу́иа.

Икос 10

Царю́ Предве́чный, Уте́шителю, Христе́ И́стинный, очи́сти ны от вся́кия скве́рны, я́коже очи́стил еси́ де́сять прокаже́нных, и исцели́ ны, я́коже исцели́л еси́ сребролюби́вую ду́шу Закхе́а мытаря́, да вопие́м Ти, во умиле́нии зову́ще: Иису́се, сокро́вище нетле́нное; Иису́се, бога́тство неистощи́мое. Иису́се, пи́ще кре́пкая; Иису́се, питие́ неисчерпа́емое. Иису́се, ни́щих оде́яние; Иису́се, вдов заступле́ние. Иису́се, си́рых защи́тниче; Иису́се, тружда́ющихся по́моще. Иису́се, стра́нных наста́вниче; Иису́се, пла́вающих ко́рмчий. Иису́се, бу́рных оти́шие; Иису́се Бо́же, воздви́гни мя па́дшаго. Иису́се, Сы́не Бо́жий, поми́луй мя.

Кондак 11

Пе́ние всеумиле́нное приношу́ Ти, недосто́йный, вопию́ Ти, я́ко ханане́а: Иису́се, поми́луй мя: не дщерь бо, но плоть и́мам, страстьми́ лю́те беся́щуюся и я́ростию пали́мую, и исцеле́ние даждь вопию́щу Ти: Аллилу́иа.

Икос 11

Светопода́тельна свети́льника су́щим во тьме неразу́мия, пре́жде гоня́й Тя Па́вел, богоразу́мнаго гла́са си́лу внуши́ и душе́вную быстроту́ уясни́; си́це и мене́ те́мныя зе́ницы душе́вныя просвети́, зову́ща: Иису́се, Царю́ мой прекре́пкий; Иису́се, Бо́же мой преси́льный. Иису́се, Го́споди мой пребезсме́ртный; Иису́се, Созда́телю мой пресла́вный. Иисусе, Наста́вниче мой предо́брый; Иису́се, Па́стырю мой преще́дрый. Иису́се, Влады́ко мой преми́лостивый; Иису́се, Спа́се мой премилосе́рдый. Иису́се, просвети́ моя́ чу́вствия, потемне́нная страстьми́; Иису́се, исцели́ мое́ те́ло, острупле́нное грехми́. Иису́се, очи́сти мой ум от по́мыслов су́етных; Иису́се, сохрани́ се́рдце мое́ от по́хотей лука́вых. Иису́се, Сы́не Бо́жий, поми́луй мя.

Кондак 12

Благода́ть пода́ждь ми, всех долго́в реши́телю, Иису́се, и приими́ мя ка́ющася, я́коже прия́л еси́ Петра́, отве́ргшагося Тебе́, и призови́ мя уныва́ющаго, я́коже дре́вле Па́вла, гоня́ща Тя, и услы́ши мя, вопию́ща Ти: Аллилу́иа.

Икос 12

Пою́ще Твое вочелове́чение, восхваля́ем Тя вси, и ве́руем со Фомо́ю, я́ко Госпо́дь и Бог еси́, седя́й со Отце́м и хотя́й суди́ти живы́м и ме́ртвым. Тогда́ у́бо сподо́би мя десна́го стоя́ния, вопию́щаго: Иису́се, Царю́ предве́чный, поми́луй мя; Иису́се, цве́те благово́нный, облагоуха́й мя. Иису́се, теплото́ люби́мая, огре́й мя; Иису́се, хра́ме предве́чный, покры́й мя. Иису́се, оде́ждо све́тлая, украси́ мя; Иису́се, би́сере честны́й, осия́й мя. Иису́се, ка́меню драги́й, просвети́ мя; Иису́се, со́лнце пра́вды, освети́ мя. Иису́се, све́те святы́й, облиста́й мя; Иису́се, боле́зни душе́вныя и теле́сныя изба́ви мя. Иису́се, из руки́ сопроти́вныя изми́ мя; Иису́се, огня́ негаси́маго и про́чих ве́чных мук свободи́ мя. Иису́се, Сы́не Бо́жий, поми́луй мя.

Кондак 13

О пресла́дкий и всеще́дрый Иису́се! Приими́ ны́не ма́лое моле́ние сие́ на́ше, я́коже прия́л еси́ вдови́цы две ле́пте, и сохрани́ достоя́ние Твое́ от вра́г ви́димых и неви́димых, от наше́ствия иноплеме́нник, от неду́га и гла́да, от вся́кия ско́рби и смертоно́сныя ра́ны, и гряду́щия изми́ му́ки всех, вопию́щих Ти: Аллилу́иа.

Этот кондак читается трижды, затем 1-й икос: «А́нгелов Тво́рче…» и 1-й кондак: «Возбра́нный Воево́до…»

Молитва

Влады́ко Го́споди Иису́се Христе́ Бо́же мой, И́же неизрече́ннаго ра́ди Твоего́ человеколю́бия на коне́ц веко́в во плоть оболки́йся от Присноде́вы Мари́и, сла́влю о мне Твое́ спаси́тельное промышле́ние, раб Твой, Влады́ко; песносло́влю Тя, я́ко Тебе́ ра́ди Отца́ позна́х; благословлю́ Тя, Его́же ра́ди и Дух Святы́й в мир прии́де; покланя́юся Твое́й по пло́ти Пречи́стей Ма́тери, такове́й стра́шней та́йне послужи́вшей; восхваля́ю Твоя́ а́нгельская ликостоя́ния, я́ко воспева́тели и служи́тели Твоего́ вели́чествия; ублажа́ю Предте́чу Иоа́нна, Тебе́ крести́вшаго, Го́споди; почита́ю и провозвести́вшия Тя проро́ки, прославля́ю апо́столы Твоя́ святы́я; торжеству́ю же и му́ченики, свяще́нники же Твоя́ сла́влю; покланя́юся преподо́бным Твои́м, и вся Твоя́ пра́ведники пе́стунствую. Такова́го и толи́каго мно́гаго и неизрече́ннаго ли́ка божестве́ннаго в моли́тву привожду́ Тебе́, всеще́дрому Бо́гу, раб Твой, и сего́ ра́ди прошу́ мои́м согреше́нием проще́ния, е́же да́руй ми всех Твои́х ра́ди святы́х, изря́днее же святы́х Твои́х щедро́т, я́ко благослове́н еси́ во ве́ки. Ами́нь.

Акафист
Воскресению Христову

Кондак 1

Взбра́нный Воево́до, Го́споди небесе́ и земли́, побе́дно благода́рственное пе́ние прино́сим Тебе́, раби́ Твои́, во ад ны́не сше́дшему и с Собо́ю вся воскреси́вшему, и на́ше избавле́ние пра́зднующе, све́тло вопие́м: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Икос 1

А́нгел Госпо́день, в ве́чер суббо́тний в тру́се ве́лии соше́д с небесе́, отвали́ ка́мень от две́рий гро́ба Иису́сова и седя́ще на нем. От стра́ха его́ сотрясо́шася стрегу́щии и бы́ша я́ко ме́ртви. Мы же воскре́сшему живо́му Бо́гу с мироно́сицами покланя́емся и Па́сху та́йную благовеству́ем, вопию́ще: Христо́с воскре́се, и кня́зи а́дстии падо́ша. Христо́с воскре́се, и устраши́шася вра́тницы а́довы. Христо́с воскре́се, и сокруши́шася врата́ ме́дная. Христо́с воскре́се, и тверды́ни а́довы положи́шася в запусте́ние. Христо́с воскре́се, и смерть рыда́ет. Христо́с воскре́се, и ад, стеня́, вопие́т: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Кондак 2

Ви́дяще Мари́я Магдали́на, и Мари́я Иа́ковля, и Саломи́я ю́ношу во гро́бе Иису́сове, оде́яна во оде́жду белу́ и седя́ща в десны́х, ужасо́шася. Он же глаго́ла к ним: «Иису́са Распя́таго и́щете? Несть зде, воста́ бо, я́коже рече́. Прииди́те, ви́дите ме́сто, иде́же лежа́ Госпо́дь, и ско́ро ше́дше рцы́те ученико́м Его́: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в».

Икос 2

Ра́зум неразумева́емый разуме́ти и́щуще, Петр и други́й учени́к теча́ста ко гро́бу и, вше́дше в онь, ви́деша ри́зы еди́ны лежа́ща и суда́рь, и́же бе на главе́ Иису́сове, не с ри́зами лежа́щ, но осо́бь свит на еди́нем ме́сте, ве́ровавше же, возопи́ша с весе́лием: Христо́с воскре́се, и вся тварь ра́дуется. Христо́с воскре́се, небеса́ да веселя́тся. Христо́с воскре́се, и сликовству́ют нам а́нгели. Христо́с воскре́се, и просвети́шася преиспо́дняя. Христо́с воскре́се, воспо́йте пра́ведных ду́ши, из а́да свобо́ждшеся. Христо́с воскре́се, воскли́кнем с весе́лием, от сме́рти спасе́ннии. По́йте же Го́сподеви вся земля́: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Кондак 3

Си́лою свы́ше облече́ Госпо́дь Своя́ ученики́ по воскресе́нии. Ти́и же идо́ша в Галиле́ю, в го́ру, а́може повеле́ им Иису́с, и прише́дшим им глаго́ла Иису́с: «Даде́ся Ми вся́ка власть на Небеси́ и на земли́. Ше́дше у́бо, научи́те вся язы́ки, крестя́ще их во и́мя Отца́ и Сы́на и Свята́го Ду́ха, уча́ще их блюсти́ вся, ели́ка запове́дах вам». Ти́и же поклони́шася Ему́, зову́ще: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Икос 3

Иму́щи в се́рдце свое́м любо́вь к Учи́телю, Мари́я Магдали́на стоя́ще у гро́ба вне, пла́чущи, и Воста́вшаго из ме́ртвых ви́дящи, я́ко вертогра́даря, вопроша́ше: «А́ще Ты еси́ взял Его́, пове́ждь ми, где еси́ положи́л Его́, и аз возьму́ Его́». Оба́че, па́че ча́яния, слы́шавши: «Мари́е, восхожду́ ко Отцу́ Моему́ и Отцу́ ва́шему и Бо́гу Моему́ и Бо́гу ва́шему», прии́де ко ученико́м, глаго́лющи: Христо́с воскре́се, и жа́ло грехо́вное притупи́ся. Христо́с воскре́се, и мир от пото́па грехо́внаго спасе́ся. Христо́с воскре́се, и мы от рабо́ты врагу́ свободи́хомся. Христо́с воскре́се, и диа́воле прельще́ние упраздни́ся. Христо́с воскре́се, и бы́вшее на нас рукописа́ние загла́дися. Христо́с воскре́се, и вся тварь обнови́ся, зову́щи: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Кондак 4

Бу́рю помышле́нии сумни́тельных внутрь име́я, Фома́ ученико́м, глаго́лющим, я́ко ви́дехом Го́спода, рече́ им: «А́ще не уви́жу на руку́ Его́ я́звы гвозди́ныя и вложу́ пе́рста моего́ в я́звы гвозди́ныя, и вложу́ ру́ку в ре́бра Его́, не иму́ ве́ры», но, уве́рився, с весе́лием возопи́: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Икос 4

Слы́шав Фома́ учени́к, ви́девших Го́спода, и очи́ма свои́ма хотя́й Того́ зре́ти, рече́: «Не иму́ ве́ры». По днех же осьми́х прии́де Иису́с затворе́нным две́рем, ста посреде́ учени́к и глаго́ла Фоме́: «Принеси́ перст твой се́мо, и виждь ру́це Мои́, и принеси́ ру́ку твою́, и вложи́ в ре́бра Моя́: и не бу́ди неве́рен, но ве́рен». И отвеща́ Фома́, и рече́: Христо́с воскре́се, Ты еси́ Госпо́дь мой. Христо́с воскре́се, Ты еси́ Бог мой. Христо́с воскре́се, и вси нетле́ние и жизнь восприя́хом. Христо́с воскре́се, и ме́ртвии воста́ша. Христо́с воскре́се, и изба́вихомся осужде́ния и му́ки. Христо́с воскре́се, и жизнь из гро́ба возсия́ ми́рови пою́щему: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Кондак 5

Божества́ огне́м не опали́ся Фома́, ребро́ Спа́сово дерзнове́нно осяза́в. Па́че же просвети́ся, Бо́га, на спасе́ние на́ше воплоти́вшася и па́ки с пло́тию воскре́сшаго, позна́в. Те́мже неве́рием свои́м блаже́нный близне́ц церко́вную ве́ру утвержда́ет, ю́же испове́дующе согла́сно вопие́м: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Икос 5

Ви́девше Иису́са воскре́сша, ученицы́ убоя́хуся, мня́ще дух ви́дети. Иису́с же, хотя́ уве́рити их, показа́ им ру́це и но́зе и ре́бра Своя́, та́же ры́бы печены́ часть прие́м и от пчел сот пред ни́ми яде́. Тем уве́рившеся и страх свой и печа́ль свою́ отложи́вше, в ра́дости поя́ху: Христо́с воскре́се, ху́ждшая восприи́м, и подаде́ нам лу́чшая. Христо́с воскре́се, и ад умертви́ся блиста́нием Божества́ Его́. Христо́с воскре́се, и тьма разруши́ся, и мра́чнии де́мони отгна́шася. Христо́с воскре́се, и истле́вшее страстьми́ челове́ческое естество́ обнови́ся. Христо́с воскре́се, и беззако́ния на́ша ту́не очи́стишася. Христо́с воскре́се, и мы вси, в нетле́ние обле́кшеся, песнь сию́ Ему́ прино́сим: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Кондак 6

Пропове́дники по воскресе́нии Твое́м в мир посыла́я, богоно́сныя апо́столы Твоя́, Христе́, рекл еси́ им, ду́нув: «Приими́те Дух Свят. И́мже отпустите́ грехи́, отпу́стятся им; и и́мже держите́, держа́тся». Те́мже да́же и до днесь во всем ми́ре ча́да церко́вная, от грехо́в разреша́еми, сла́вят непреста́нно Твое́ милосе́рдие и душа́ми чи́стыми в ра́дости пою́т: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Икос 6

Возсия́л еси́, Христе́, и во мра́чных удо́лиях а́да свет Твоего́ Воскресе́ния, проще́ние и осла́бу, и избавле́ние благовеству́я, Многоми́лостиве, душа́м от ве́ка та́мо содержи́мым. Те́мже от зми́я, человекоуби́йцы, исхища́еми, игра́юще, к све́ту Твоему́ устреми́шася, пою́ще: Христо́с воскре́се, и у́зы на́ша разтерза́шася. Христо́с воскре́се, и сень сме́ртная в ве́чную жизнь преложи́ся. Христо́с воскре́се, и держа́ва сме́рти уже́ не возмо́жет держа́ти челове́ка. Христо́с воскре́се, и мучи́телева де́рзость низложи́ся. Христо́с воскре́се, и рай вме́сто а́да жи́ти нам дарова́ся. Христо́с воскре́се, и мир воспева́ет при́сно: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Кондак 7

Хотя́й па́дшему Ада́му послужи́ти, Спа́се наш, на земли́ яви́лся еси́, и на земли́ того́ не обре́т, да́же до а́да низше́л еси́ ища́, да, сре́тив Тя до́лу, в преиспо́дних земли́, со все́ми спаса́емыми пое́т: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Икос 7

Но́выя жи́зни нача́ло положи́л еси́ ми́рови, Го́споди, Твои́м сла́вным Воскресе́нием. Ве́тхая бо вся мимоидо́ша: и ад, и смерть, и власти́тельство диа́вола. Свобо́дна у́бо вся тварь познава́ется, и пре́жде омраче́ннии, ны́не я́ко сы́нове Бо́жии, лику́ют, пою́ще: Христо́с воскре́се, бе́здну ми́лости и щедро́т излия́в на род наш. Христо́с воскре́се, в ров низпа́дших нас воздви́гнувый с Собо́ю. Христо́с воскре́се, и мы от сете́й де́монских изба́вихомся. Христо́с воскре́се, и го́ресть греха́ в сла́дость ра́йския жи́зни преложи́ся. Христо́с воскре́се, и дре́вом умерщвле́ннии ожи́хом. Христо́с воскре́се, и нас возведе́ в пре́жнее достоя́ние, да зове́м: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Кондак 8

Стра́нствуя с Клео́пою и Луко́ю в весь, отстоя́щую ста́дий шестьдеся́т от Иерусали́ма, и не позна́н быв и́ма, поноси́л еси́, Спа́се, неве́рствию их и жестосе́рдию, глаго́ля: «Не сия́ ли подоба́ше пострада́ти Христу́ и вни́ти в сла́ву Свою́?» И, наче́н от Моисе́я и от всех проро́к, научи́л еси́ их пе́ти: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Икос 8

Всего́ Себе́, Бо́га су́ща и челове́ка соверше́нна, препода́л еси́, Спа́се, двема́ ученико́ма Твои́ма во Еммау́се, егда́ прии́мь хлеб, благослови́л еси́ и, преломи́в, дал еси́ и́ма. О́нема и отверзо́стеся о́чи, и позна́ста Тебе́, Ты же неви́димь бысть и́ма, и реко́ста к себе́: Христо́с воскре́се, и жизнь воцари́ся. Христо́с воскре́се, и диа́воля лесть обличи́ся. Христо́с воскре́се, и преста́ же́ртва и́дольская. Христо́с воскре́се, и вся земля́ прино́сит Ему́ же́ртву хвале́ния. Христо́с воскре́се, и мы, вкуси́вше дре́вле преслуша́ннаго бра́шна, ны́не вкуша́ем пи́щи ве́чныя. Христо́с воскре́се, и мы ра́дости присносу́щныя прича́стницы быва́ем, пою́щии: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Кондак 9

Вси а́нгели, Христе́ Спа́се, Твое́ воскресе́ние пою́т на небеси́. Сподо́би и нас на земли́ чи́стым се́рдцем в весе́лии воспева́ти: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Икос 9

Вети́я всеми́рный и учи́тель язы́ков Па́вел богоглаго́ливый, я́ко труба́, вопие́т: «Христо́с воскре́се от ме́ртвых, нача́ток воста́ния уме́рших бысть. Я́коже во Ада́ме вси умира́ют, та́кожде и о Христе́ вси оживу́т». Те́мже воскресе́ние Христо́во ви́девше, в ра́дости вопие́м: Христо́с воскре́се, и князь ми́ра низложи́ся. Христо́с воскре́се, и трепе́щет преиспо́дняя. Христо́с воскре́се, и смерть поже́рта бысть побе́дою. Христо́с воскре́се, и ад плене́н бысть Того́ держа́вою. Христо́с воскре́се, и свободи́хомся от а́довых неруши́мых уз. Христо́с воскре́се, и мы, из истле́ния изба́вльшеся, сы́ны воскресе́ния яви́хомся, и пое́м: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Кондак 10

Спасти́ хотя́ род челове́ческий от рабо́ты вра́жия, распя́тие и смерть претерпе́л еси́, Го́споди, погребе́н же быв, в тре́тий день от ме́ртвых воста́л еси́. Тем же а́нгел, блиста́яйся во гро́бе, благовеству́ет жена́м, глаго́ля: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Икос 10

Тре́тие по воскресе́нии яви́ся Иису́с на мо́ри Тивериа́дстем ры́бу ловя́щим Си́мону Петру́, и Фоме́, и Нафана́илу, и сыно́м Зеведе́евым со ине́ма от учени́к Его́ двема́ и, я́ко Влады́ка всех, повелева́ет мре́жу одесну́ю страну́ корабля́ воврещи́, и бысть сло́во де́ло вско́ре, и мно́гое рыб мно́жество, и ве́черя стра́нна гото́ва на земли́. Ея́ же ны́не мы́сленно наслади́тися и нас сподо́би, Го́споди, пою́щих: Христо́с воскре́се, и даде́ся Ему́ власть на небеси́ и на земли́. Христо́с воскре́се, и Ца́рство Бо́жие наста́. Христо́с воскре́се, и Те́ло Его́, я́ко Хлеб Жи́зни, вси прие́млем. Христо́с воскре́се, и Кро́ви Его́, я́ко Исто́чника Безсме́ртнаго, вкуша́ем. Христо́с воскре́се, и Ада́м, свобожде́н, с на́ми лику́ет. Христо́с воскре́се, и Е́ва, от уз избавля́ема, ра́дуется, зову́щи: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Кондак 11

Пе́ние всеумиле́нное приноша́ше воскре́сшему Тебе́, Петр, три́щи бо отве́ржеся Тебе́, три́щи же и испове́дуя: «Го́споди, Ты вся ве́си, Ты ве́си, я́ко люблю́ Тя». Три́щи и слы́шит от Тебе́ сладча́йшее на па́ству па́ки призва́ние: «Паси́ а́гнцы Моя́, паси́ о́вцы Моя́». Те́мже и зове́т: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Икос 11

Све́та Пода́телю, я́коже со́лнце, возсия́л еси́ тридне́вно от гро́ба и вся просвети́л еси́ све́том и́стиннаго богопозна́ния. Те́мже седя́щии во тьме неве́рия и сомне́ния уве́рихомся со апо́столы, я́ко Госпо́дь еси́, и не истязу́ем уже́: «Ты кто еси́?» Но воскре́сшаго Тя сла́вяще, во умиле́нии зове́м: Христо́с воскре́се, и вся́ческая просвети́ Воскресе́нием Свои́м. Христо́с воскре́се, и свет ве́чный возсия́ во тьме и се́ни сме́ртней седя́щим. Христо́с воскре́се, и ве́рным подаде́ та́йно осеня́ющее свы́ше Ду́ха сия́ние. Христо́с воскре́се, и духо́вная очеса́ пре́жде слепы́х отверзо́шася. Христо́с воскре́се, и мы Отца́ све́тов позна́хом. Христо́с воскре́се, да посра́мятся вси отве́ргшиися Го́спода сла́вы и с на́ми да воспою́т: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Кондак 12

Благода́тию Твое́ю вся́кому челове́ку удо́бнейший путь спасе́ния указу́я, Христе́, глаго́лал еси́ Си́мону Петру́: «Егда́ состаре́ешися, возде́жеши ру́це твои́, и ин тя поя́шет и веде́т, а́може не хо́щеши», назна́менуя, ко́ею сме́ртию просла́вит Бо́га. Возлю́бленному же ученику́ повеле́л еси́ пребыва́ти, до́ндеже прии́деши. Те́мже, а́ще и разлучи́вшеся апо́столи, оба́че сою́зом любве́ связу́еми, согла́сно воспева́ху: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Икос 12

Пою́ще Твое́ тридне́вное воскресе́ние, Христе́, ра́дуемся Твоему́ непрело́жному обеща́нию. С на́ми бо до сконча́ния ве́ка бы́ти обеща́лся еси́, от вся́каго зла нас избавля́я и к жи́зни ве́чней руково́дствуя. Сего́ ра́ди, сла́вяще Тя, вопие́м: Христо́с воскре́се, и мы вре́да вся́каго избавля́емся ны́не. Христо́с воскре́се, и нас одесну́ю Отца́ с Собо́ю посади́л есть. Христо́с воскре́се, и нас прича́стники ве́чныя сла́вы Своея́ соде́ла. Христо́с воскре́се, и дре́вле сокруши́вый пра́отца си́льный враг сокруши́ся. Христо́с воскре́се, и со а́нгелы мы, пре́жде отринове́ннии, водворя́емся. Христо́с воскре́се, и с Собо́ю вся воскреси́т, зову́щия: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Кондак 13

О Па́сха ве́лия и свяще́ннейшая, Христе́ Иису́се, Спаси́телю наш, благода́рно испове́дуем спаси́тельную вели́кую ми́лость Твою́, я́ко и па́ки сподо́бил еси́ нас, недосто́йных, ны́не вкуси́ти ра́дости Све́тлаго Воскресе́ния Твоего́. Подава́й нам в невече́рнем дни Ца́рствия Твоего́ и́стее и соверше́ннее Тебе́, Сладча́йшаго, причаща́тися, да со а́нгелы и все́ми святы́ми во ве́ки веко́в пое́м вси ра́достно: Христо́с воскре́се из ме́ртвых, сме́ртию смерть попра́в и су́щим во гробе́х живо́т дарова́в.

Этот кондак читается трижды, затем 1-й икос: «А́нгел Госпо́день…» и 1-й кондак: «Возбра́нный Воево́до…»

Молитва

Воскресе́ние Христо́во ви́девше, поклони́мся Свято́му Го́споду Иису́су, еди́ному безгре́шному. Кресту́ Твоему́ покланя́емся, Христе́, и Свято́е Воскресе́ние Твое́ пое́м и сла́вим: Ты бо еси́ Бог наш, ра́зве Тебе́ ино́го не зна́ем, и́мя Твое́ имену́ем. Прииди́те, вси ве́рнии, поклони́мся Свято́му Христо́ву Воскресе́нию: се бо прии́де Кресто́м ра́дость всему́ ми́ру. Всегд€а благословя́ще Го́спода, пое́м Воскресе́ние Его́: распя́тие бо претерпе́в, сме́ртию смерть разруши́.

Акафист
Кресту Христову

Кондак 1

Прииди́те, христоимени́тии лю́дие, соста́вим похвалу́ Честно́му Кресту́, на нем же Христо́с, Царь Сла́вы, ру́це распросте́р, возведе́ нас на пе́рвое блаже́нство, из него́ же низпадо́хом пре́лестию зми́евою. Ты же, о пресвяты́й Кре́сте, я́ко име́яй прису́щую тебе́ си́лу Распя́таго Христа́, спаса́й и сохраня́й от вся́ких бед любо́вно зову́щия ти: Ра́дуйся, Честны́й Кре́сте, всера́достное зна́мение на́шего искупле́ния.

Икос 1

А́нгелов ли́цы, я́ко Бо́жии служи́телие, Крест обстоя́ще, во́льную страсть Христа́ Жизнода́вца прославля́ют. Мы же страда́ньми Того́ ве́чныя сме́рти изба́вльшеся, подража́я го́рним си́лам, ра́достно взыва́ем: Ра́дуйся, Кре́сте, я́ко на тебе́ Христо́с Бог наш, во́лею ру́це распросте́р, спасе́ние на́ше соде́ла; ра́дуйся, я́ко распросте́ршимся на тебе́ Христо́м преступле́ние Ада́ма и Е́вы, просте́рших ру́це ко дре́ву запреще́нному, упраздни́ся. Ра́дуйся, я́ко воздви́жену бы́вшу на тебе́, а́ки престу́пну, Законода́вцу, дре́вняя кля́тва, я́же на нас бы́вшая, потреби́ся; ра́дуйся, я́ко соде́явшимся на тебе́, стра́нным та́инством род челове́ческий от тли сме́ртныя свободи́ся. Ра́дуйся, я́ко Пострада́вшим и У́мершим на тебе́ жа́ло сме́рти сокруши́ся; ра́дуйся, Того́ ра́ди страда́ния Бог с челове́ки примири́ся. Ра́дуйся, Честны́й Кре́сте, всера́достное зна́мение на́шего искупле́ния.

Кондак 2

Ви́дя па́дших челове́ков, Го́споди, Ты вочелове́чився, крест и смерть во́льно пло́тию претерпе́л еси́ за род наш, да от сме́рти ве́чныя изба́виши испове́дающия Тя, Сы́на Бо́жия и вопию́щия Ти: Аллилу́иа.

Икос 2

Ра́зум челове́ч изнемога́ет в постиже́нии ве́лия та́йны Твоего́, Христе́, воплоще́ния и во́льнаго за ны страда́ния: ка́ко Ты, Бог сый безстра́стный, страсть кре́стную, я́ко челове́к, претерпе́л еси́ и сие́ ору́дие сме́рти Твоея́ соде́лал еси́ исто́чником жи́зни и спасе́ния всем благоче́стно в Тя ве́рующим и хвале́бно воспева́ющим: Ра́дуйся, Кре́сте, на не́м же соде́яся та́инство, от ве́ка предопределе́нное; ра́дуйся, я́ко на тебе́ соверши́ся на́ше искупле́ние, многообра́зне во о́бразех и се́нех предъявле́нное. Ра́дуйся, я́ко уме́рый на тебе́ Жизнода́вец, кровь и во́ду источи́, и́ми же грехи́ на́ша омыва́ются; ра́дуйся, я́ко ка́плями святе́йшей кро́ве Его́ грехо́вныя стру́пы душ на́ших очища́ются. Ра́дуйся, Кре́сте, я́коже дре́во живо́тное, е́же есть посреде́ рая́ Бо́жия, христиа́ном вожделе́нный; ра́дуйся, плода́ми безсме́ртия у́мно нас пита́ющий и наде́ждою жи́зни ве́чныя малоду́шие на́ше ободря́ющий. Ра́дуйся, Честны́й Кре́сте, всера́достное зна́мение на́шего искупле́ния.

Кондак 3

Крест Твой, а́ще и дре́во ви́димо есть существо́м, но Боже́ственною оде́яно есть си́лою, и чу́вственное ми́ра выявля́емо, у́мно на́ше чудотвори́т спасе́ние, подвиза́я пе́ти Тебе́: Аллилу́иа.

Икос 3

Иму́ще пред очи́ма на́шима Крест пресвяты́й, святоле́пным поклоне́нием той почита́ем распе́ншагося ра́ди на нем Спа́са Христа́, и, лобыза́я, взыва́ем: Ра́дуйся, Кре́сте, просла́вленный послуша́нием и страда́нием Христо́вым; ра́дуйся, возвели́ченный возвыше́нием на тебе́ Сы́на Бо́жия, И́же весь мир от паде́ния Ада́мля воздви́же. Ра́дуйся, я́ко сбы́вшагося на тебе́ ужа́снаго та́инства земля́ ужасе́ся и вострепета́, а́ки бы хотя́щи поглоти́ти законопресту́пныя; ра́дуйся, я́ко заклавшуся на тебе́ А́гнцу Бо́жию заве́са хра́ма раздра́ся и же́ртва ветхозаве́тная упраздни́ся. Ра́дуйся, Кре́сте, я́ко распа́дшуся под тобо́ю ка́мню, каменносерде́чнии ро́ди евре́йстии неве́рием от Бо́га отпадо́ша, благода́ти же свяще́нства и ца́рства лиши́шася; ра́дуйся, я́ко омрачи́вшуся со́лнцу в стра́сти Христо́вой нощь многобо́жия пре́йде и свет ве́ры возсия́. Ра́дуйся, Честны́й Кре́сте, всера́достное зна́мение на́шего искупле́ния.

Кондак 4

Бу́рею зло́бы ды́шуще и за́вистию дви́жими, первосвяще́нницы иуде́йстии скры́ша в зе́млю Крест Твой, Христе́ Бо́же, да не бу́дет обличе́нием безу́мие их; но той, я́ко сокро́вище драго́е, из недр земли́ возсия́, тща́нием благочести́выя цари́цы Еле́ны обре́тенный и на ра́дость всему́ ми́ру явле́нный, с богокра́сною пе́снию: Аллилу́иа.

Икос 4

Ви́девше тогда́ христиа́нстии лю́дие Честна́го Креста́ обре́тение, прославля́ху распе́ншагося на нем Христа́ Бо́га, «Го́споди поми́луй», – взыва́юще. Мы же ны́не, подража́юще им, прославля́ем Крест Его́ святы́й хвале́ньми сицевы́ми: Ра́дуйся, Кре́сте, в зе́млю сокрове́нный и оскверне́нное греха́ми на́ше естество́ земно́е освяти́вый; ра́дуйся, явле́нием свои́м из недр земны́х хули́телей воплоще́ния и Божества́ Христо́ва посрами́вый. Ра́дуйся, я́ко Пострада́вый на тебе́ пло́тию прия́ вся́ку власть на небеси́ и на земли́, да всех и вся к Бо́гу Отцу́ приведе́т; ра́дуйся, я́ко уме́рый на тебе́ я́ко челове́к си́лою Божества́ Своего́ сокруши́ закле́пы а́да и изведе́ отту́да ду́ши пра́ведных. Ра́дуйся, Кре́сте, я́ко разбо́йник благоразу́мный, Христу́ сраспя́выйся, Того́ испове́давый, тобо́ю, а́ки ле́ствицею, на небеса́ взы́де; ра́дуйся, я́ко и всех отсече́нием страсте́й Христу́ сраспина́ющихся возво́диши в Ца́рствие Небе́сное. Ра́дуйся, Честны́й Кре́сте, всера́достное зна́мение на́шего искупле́ния.

Кондак 5

Го́споди, при Моисе́е иногда́ проро́це то́чию о́браз Креста́ Твоего́ явля́ем побежда́ше враги́ Твоя́, ны́не же са́мый Крест Твой иму́ще, по́мощи про́сим: укрепи́ Це́рковь Твою́ и да́руй ей побе́ды на враги́, да расточа́тся вси врази́ Твои́, не вопию́щии Ти: Аллилу́иа.

Икос 5

Честна́го Креста́, Христе́, де́йство прообрази́в Моисе́й, победи́ проти́внаго Амали́ка в пусты́не Сина́йстей: егда́ бо простира́ше ру́це, креста́ о́браз творя́, укрепля́хуся лю́дие; ны́не же все веще́й сбы́тие в нас испо́лнися: днесь Крест воздвиза́ется, и де́мони бе́гают, днесь тварь вся от тли свободи́ся, я́ко вся Креста́ ра́ди возсия́ша нам дарова́ния. Те́мже, ра́дующеся, вопие́м: Ра́дуйся, Кре́сте, ору́жие Христо́во стра́шное, его́же де́мони трепе́щут; ра́дуйся, я́ко си́лою на тебе́ распя́таго Христа́ бесо́встии по́лчища дале́че прогоня́ются. Ра́дуйся, я́ко си́лою де́йствующия в тебе́ Боже́ственныя благода́ти побе́ды на сопроти́вныя христолюби́вым лю́дем да́руются; ра́дуйся, я́ко от тебе́, я́ко высокоро́слейнаго и многоплодови́таго дре́ва Христо́ва на тебе́ страда́ния, плоды́ жи́зни и спасе́ния нам произраста́ют. Ра́дуйся, Честны́й Кре́сте, всера́достное зна́мение на́шего искупле́ния.

Кондак 6

Пропове́дником си́лы и Божества́ Христо́ва яви́ся иногда́ животворя́щее Дре́во Кре́стное, егда́ прикоснове́нием свои́м воскреси́ ме́ртваго и к жи́зни возведе́ его́, е́же ви́девше, мно́зи от иуде́й и язы́чников позна́ша ве́лию благоче́стия та́йну: я́ко спасе́ния ра́ди челове́ческаго, Бог во пло́ти яви́ся и страсть кре́стную претерпе́, да спасе́т вопию́щия Ему́: Аллилу́иа.

Икос 6

Я́коже дре́во ра́йское преве́лие, возвы́сися на Голго́фе Честны́й Крест Христо́в, отону́дуже во всю вселе́нную распростре́ мы́сленныя ве́тви благода́ти и Распе́ншагося на нем: под его́же се́нию обрета́ют прохла́ду пали́мии зно́ем страсте́й и хотя́щии благоче́стно жи́ти о Христе́ Иису́се. Те́мже и мы, благода́ти Того́ прича́стницы, ве́село взыва́ем: Ра́дуйся, святы́й Кре́сте, дре́вом жи́зни, Ада́ма ра́ди в Еде́ме насажде́нным, преображе́нный; ра́дуйся, но́вым Ада́мом, ру́це на тебе́ распросте́ршим, ми́ру явле́нный. Ра́дуйся, я́ко под сень благода́тнаго защище́ния твоего́ вси ве́рнии прибега́ют; ра́дуйся, я́ко милосе́рдием Дарова́вшаго нам тебе́ ка́ющиися гре́шницы огня́ гее́нскаго избега́ют. Ра́дуйся, Кре́сте, утеше́ние на́ше в ско́рбех и печа́лех; ра́дуйся, живи́тельная отра́до и по́мощь изнемога́ющим в борьбе́ с прило́гами страсте́й, ми́ра и диа́вола. Ра́дуйся, Честны́й Кре́сте, всера́достное зна́мение на́шего искупле́ния.

Кондак 7

Хотя́ яви́ти ро́ду челове́ческому бла́гости и милосе́рдия Своего́ неизсле́димую пучи́ну, Крест Твой, Го́споди, дал еси́ нам тве́рда блюсти́теля и прогони́теля де́монов. Те́мже вси мы, и́же в Тя ве́рующии, прославля́ем вели́чие стра́сти Твоея́, благода́рно пою́ще Тебе́: Аллилу́иа.

Икос 7

Ди́вны дела́ яви́л еси́, Го́споди, Кресто́м Твои́м Честны́м: распе́ншуся бо Ти на том пло́тию, вся тварь измени́ся: со́лнце лучи́ своя́ сокры́, основа́ния земли́ восколеба́хуся, ад сокруши́ся держа́вою вла́сти Твоея́ и изведе́ ю́зники, я́же от ве́ка содержа́л есть. Сего́ ра́ди увяза́ем той си́ми пе́сненными цве́ты: Ра́дуйся, Кре́сте, я́ко пострада́вшему на тебе́ вся тварь сострада́ше, я́ко Творцу́ своему́ и Влады́це; ра́дуйся, я́ко си́лу Того́ и Божество́ свиде́тельствоваху со́лнце помраче́нием и земля́ колеба́нием. Ра́дуйся, я́ко Уме́рый на тебе́ не удержа́н бысть в ме́ртвых, но, разруши́в держа́ву сме́рти, в тре́тий день воскре́се; ра́дуйся, я́ко воскре́сшу Тому́ про́поведь ева́нгельская, от ли́ка апо́стольскаго наче́ншаяся, во вся концы́ земли́ изы́де. Ра́дуйся, Кре́сте, я́ко тобо́ю кумирослуже́ние и многобо́жие язы́ческое упраздни́ся; ра́дуйся, я́ко тебе́ ра́ди пра́вая ве́ра во Еди́наго Бо́га, в Тро́ице сла́вимаго, по всей земли́ утверди́ся. Ра́дуйся, Честны́й Кре́сте, всера́достное зна́мение на́шего искупле́ния.

Кондак 8

Стра́нно Бо́га вочелове́чшася и на кресте́ ра́спята бы́вша мы́сленно ви́дяще, устрани́мся су́етнаго ми́ра, ум на небеса́ прело́жше. Сего́ ра́ди Бог на зе́млю сни́де и на Крест взы́де, да тем, а́ки ле́ствицею, на небеса́ возведе́т вопию́щия Ему́: Аллилу́иа.

Икос 8

Днесь Ада́м со Е́вою весели́тся, предлежа́щий ви́дяще Крест, и́мже пораже́н бысть супоста́т, и́же дре́вле в раи́ вкуше́нием запреще́ннаго плода́ тех прельсти́вый и пле́нники себе́ сотвори́вый. Те́мже и мы, сра́дующеся пра́отцем на́шим о избавле́нии от плене́ния на́шего душе́внаго, благогове́йно воспева́ем: Ра́дуйся, Кре́сте, я́ко на тебе́ Па́стырь до́брый ду́шу Свою́ положи́ за о́вцы Своя́ и да́же до а́да сни́де, ища́ заблу́дших; ра́дуйся, я́ко Той не презре́ де́ло руку́ Свое́ю, Ада́ма со Е́вою, но со ине́ми пра́ведники исхити́ я́ из а́да, я́ко из че́люстей зве́ря кре́пкаго, и в рай всели́ их. Ра́дуйся, я́ко на тебе́ пригвожде́нному Христу́ пла́менное ору́жие плещи́ даде́ и херуви́м, Еде́м храня́щий, отступи́ от дре́ва жи́зни; ра́дуйся, я́ко мы, ны́не креще́нием возрожде́ннии, во Христе́ но́вые лю́дие, невозбра́нно причаща́емся ра́йския пи́щи. Ра́дуйся, Кре́сте, же́зле си́лы Христо́вы, от Сио́на по́сланный, и́мже мы пасе́мся на па́житех ева́нгельских уче́ний; ра́дуйся, я́ко тобо́ю невреди́ми сохраня́емся от волко́в душегу́бных, я́ко льво́ве рыка́ющих и и́щущих, кого́ поглоти́ти. Ра́дуйся, Честны́й Кре́сте, всера́достное зна́мение на́шего искупле́ния.

Кондак 9

Вся́ких бед и ко́зней вра́жиих изба́ви ны, Кре́сте треблаже́нный, я́ко прие́мый благода́ть и си́лу от пригвожде́ннаго на тебе́ Христа́, Ему́же я́ко Бо́гу и Изба́вителю на́шему благода́рственно и хвале́бно пое́м: Аллилу́иа.

Икос 9

Вети́йство вся́кое земноро́дных не довле́ет к прославле́нию Креста́ Твоего́, Го́споди, на не́мже спасе́ние на́ше соде́лал еси́; те́мже, недоумева́юще восхвали́ти той по достоя́нию, взыва́ем си́це: Ра́дуйся, Кре́сте, я́ко вознесе́нный на тебе́ Спас ми́ра мно́зи лю́ди в позна́ние Свое́ призва́ и до ны́не призыва́ет; ра́дуйся, я́ко возсия́вый на тебе́, а́ки на све́щнице, Свет и́стинный вся концы́ земли́ све́том богове́дения озаря́ет. Ра́дуйся, я́ко ны́не Восто́к и За́пад пострада́вшаго на тебе́ прославля́ют; ра́дуйся, я́ко и тя, я́ко подно́жие Христо́во, вси ве́рнии, вознося́ще, прославля́ют. Ра́дуйся, я́ко от тебе́, я́ко от неизсяка́емаго исто́чника, христоимени́тии лю́дие оби́лие благ ве́чных почерпа́ют. Ра́дуйся, Честны́й Кре́сте, всера́достное зна́мение на́шего искупле́ния.

Кондак 10

Спасти́ся хотя́щим нам и под сень защище́ния твоего́ прибега́ющим, бу́ди помо́щник, пресвяты́й Кре́сте, сохраня́я ны от всех зол си́лою на тебе́ распя́таго Христа́, Ему́же я́ко Бо́гу и Изба́вителю на́шему благода́рственно и хвале́бно пое́м: Аллилу́иа.

Икос 10

Стена́ еси́, огражда́ющая нас от бед и напа́стей, Кре́сте всечестны́й, и столп кре́пкий проти́ву лица́ вра́жия, к нему́же неви́димии бори́телие приступи́ти не сме́ют, боя́щеся взира́ти на си́лу твою́. Сего́ ра́ди с ве́рою огражда́емся святы́м твои́м зна́мением и ве́село воспева́ем: Ра́дуйся, пречестны́й Кре́сте Христо́в, от нападе́ния духо́в зло́бы нас защища́яй; ра́дуйся, от разли́чных стрел их невреди́мы ны сохраня́яй. Ра́дуйся, я́ко от зна́мения твоего́, с ве́рою благоче́стно твори́маго, вся си́лы а́да, я́ко дым от ве́тра, исчеза́ют; ра́дуйся, я́ко тобо́ю вся кре́пость их, я́ко воск от лица́ огня́, иста́ивает. Ра́дуйся, я́ко святи́и му́ченицы, зна́мением твои́м огражда́шеся и и́мя Христо́во призва́вше, вся́кий вид муче́ний му́жественно претерпе́ша; ра́дуйся, я́ко преподо́бнии отцы́ помо́щию си́лы Божества́, зна́мению твоему́ прису́щия, бесо́вская страхова́ния и страсте́й возста́ния победи́ша. Ра́дуйся, Честны́й Кре́сте, всера́достное зна́мение на́шего искупле́ния.

Кондак 11

Пе́ние всеумиле́нное прино́сим ти, всечестны́й Кре́сте, и смире́нно мо́лимся распя́тому на тебе́ Христу́ Бо́гу на́шему, И́же дарова́ нам тебе́ во отра́ду и утеше́ние в ско́рбех, да стра́стию Свое́ю изба́вит нас от страсте́й душевре́дных и научи́т благове́рно воспева́ти Ему́: Аллилу́иа.

Икос 11

Све́том благода́ти Бо́жией, та́инственне ти прису́щия, просвети́ на́ша душе́вная чу́вствия, Кре́сте пресвяты́й, да то́ю озаря́еми и наставля́еми, не поткне́мся о ка́мень собла́зна, но да возмо́жем путе́м за́поведей Бо́жиих правоше́ствовати во всей жи́зни на́шея, воспева́юще ти си́це: Ра́дуйся, непрестаю́щих чуде́с Христо́вых ве́стниче и милосе́рдия Его́ к ро́ду челове́ческому пропове́дниче; ра́дуйся, Кре́сте, ро́да челове́ча обновле́ние и Но́ваго Заве́та Христо́ва печа́ть и утвержде́ние. Ра́дуйся, торжество́ ве́ры христиа́нския и благонаде́жный я́корю упова́ния на́шего; ра́дуйся, святы́х хра́мов Бо́жиих украше́ние и домо́в благочести́вых огражде́ние. Ра́дуйся, поле́й и вертогра́дов благослове́ние; ра́дуйся, всех стихи́й освяще́ние. Ра́дуйся, Честны́й Кре́сте, всера́достное зна́мение на́шего искупле́ния.

Кондак 12

Благода́ть Твою́ всемо́щную пода́ждь нам, Го́споди, да после́дуем Тебе́, Влады́це на́шему, взе́мше крест наш, не гвоздьми́ пригвожда́ющеся тому́, но труда́ми, воздержа́нием и смире́нием, да та́ко прича́стницы бу́дем страда́ний Твои́х, от ни́хже истека́ют пото́цы жи́зни ве́чныя, напая́ющия вся правове́рныя, благоче́стно пою́щия Ти: Аллилу́иа.

Икос 12

Пою́ще вели́чие твое́, всечестны́й Кре́сте, восхваля́ем тя вси, я́ко победоно́сный ски́петр Царя́ Небе́снаго, на́шего же спасе́ния всера́достное зна́мение, те́мже и вопие́м: Ра́дуйся, Кре́сте, правосла́вных христиа́н держа́во и несокруши́мое их огражде́ние; ра́дуйся, святи́телей украше́ние и всех подви́жников ве́ры и благоче́стия си́ла и подкрепле́ние. Ра́дуйся, Кре́сте, от колыбе́ли и до гро́ба на всех путе́х жи́зни нас огражда́яй и по сме́рти на возду́шных мыта́рствах от духо́в зло́бы нас защища́яй; ра́дуйся, я́ко под зна́мением твои́м почива́ющии, уме́ршии в ве́ре и благоче́стии, в после́дний день воскре́снут в жизнь ве́чную. Ра́дуйся, Кре́сте, явле́нием свои́м на небеси́ предвари́ти имы́й сла́вное Второ́е Прише́ствие Христо́во; ра́дуйся, я́ко распе́ншии Христа́ и вси неве́рнии у́зрят тя тогда́ и го́рце возрыда́ют, лю́бящии же Го́спода, зря́ще тя, вельми́ возра́дуются. Ра́дуйся, Честны́й Кре́сте, всера́достное зна́мение на́шего искупле́ния.

Кондак 13

О пречестны́й и животворя́щий Кре́сте Госпо́день, всех христиа́н утеше́ние! Тя ны́не предлежа́ща ви́дяще, возво́димся мы́слию к распя́тому на тебе́ Христу́, Ему́же и мо́лимся смире́нно, да тебе́ ра́ди поми́лует нас, гре́шных, и сподо́бит в селе́ниих ра́йских воспева́ти Ему́: Аллилу́иа.

Этот кондак читается трижды, затем 1-й икос: «А́нгелов ли́цы…» и 1-й кондак: «Прииди́те, христоимени́тии лю́дие…»

Молитва

Кре́сте Честны́й, храни́тель души́ и те́лу бу́ди ми: о́бразом свои́м бе́сы низлага́я, враги́ отгоня́я, стра́сти упражня́я и благогове́ние да́руя ми, и жизнь, и си́лу, соде́йствием Свята́го Ду́ха и честны́ми Пречи́стыя Богоро́дицы мольба́ми. Ами́нь.

Акафист
Пресвятой Богородице

Кондак 1

Взбра́нной Воево́де победи́тельная, я́ко изба́вльшеся от злых, благода́рственная воспису́ем Ти раби́ Твои́, Богоро́дице; но я́ко иму́щая держа́ву непобеди́мую, от вся́ких нас бед свободи́, да зове́м Ти: ра́дуйся, Неве́сто Неневе́стная.

Икос 1

А́нгел предста́тель с небесе́ по́слан бысть рещи́ Богоро́дице: ра́дуйся, и со безпло́тным гла́сом воплоща́ема Тя зря, Го́споди, ужаса́шеся и стоя́ше, зовы́й к Ней такова́я: Ра́дуйся, Е́юже рa€дость возсия́ет; ра́дуйся, Е́юже кля́тва изче́знет. Ра́дуйся, па́дшаго Ада́ма воззва́ние; ра́дуйся, слез Е́виных избавле́ние. Ра́дуйся, высото́ неудобовосходи́мая челове́ческими по́мыслы; ра́дуйся, глубино́ неудобозри́мая и а́нгельскима очи́ма. Ра́дуйся, я́ко еси́ Царе́во седа́лище; ра́дуйся, я́ко но́сиши Нося́щаго вся́. Ра́дуйся, звездо́, явля́ющая Со́лнце; ра́дуйся, утро́бо Боже́ственнаго воплоще́ния. Ра́дуйся, Е́юже обновля́ется тварь; ра́дуйся, Е́юже покланя́емся Творцу́. Ра́дуйся, Неве́сто Неневе́стная.

Кондак 2

Ви́дящи Свята́я Себе́ в чистоте́, глаго́лет Гаврии́лу де́рзостно: «Пресла́вное твоего́ гла́са неудобоприя́тельно души́ Мое́й явля́ется: безсе́меннаго бо зача́тия рождество́ ка́ко глаго́леши, зовы́й: Аллилу́иа?»

Икос 2

Ра́зум недоразумева́емый разуме́ти Де́ва и́щущи, возопи́ к служа́щему: «Из боку́ чи́сту, Сы́ну ка́ко есть роди́тися мо́щно, рцы Ми?» К Не́йже он рече́ со стра́хом, оба́че зовы́й си́це: Ра́дуйся, сове́та неизрече́ннаго таи́ннице; ра́дуйся, молча́ния прося́щих ве́ро. Ра́дуйся, чуде́с Христо́вых нача́ло; ра́дуйся, веле́ний Его́ глави́зно. Ра́дуйся, ле́ствице небе́сная, Е́юже сни́де Бог; ра́дуйся, мо́сте, преводя́й су́щих от земли́ на не́бо. Ра́дуйся, а́нгелов многослову́щее чу́до; ра́дуйся, бесо́в многоплаче́вное пораже́ние. Ра́дуйся, Свет неизрече́нно роди́вшая; ра́дуйся, е́же ка́ко, ни еди́наго же научи́вшая. Ра́дуйся, прему́дрых превосходя́щая ра́зум; ра́дуйся, ве́рных озаря́ющая смы́слы. Ра́дуйся, Неве́сто Неневе́стная.

Кондак 3

Си́ла Вы́шняго осени́ тогда к зача́тию Браконеиску́сную и благопло́дная Тоя́ ложесна́, я́ко село́ показа́ сла́дкое, всем хотя́щим жа́ти спасе́ние, внегда́ пе́ти си́це: Аллилу́иа.

Икос 3

Иму́щи Богоприя́тную Де́ва утро́бу, востече́ ко Елисаве́ти; младе́нец же о́ноя а́бие позна́в Сея́ целова́ние, ра́довашеся, и игра́ньми я́ко пе́сньми вопия́ше к Богоро́дице: Ра́дуйся, о́трасли неувяда́емыя розго́; ра́дуйся, плода́ безсме́ртнаго стяжа́ние. Ра́дуйся, де́лателя де́лающая Человеколю́бца; ра́дуйся, Сади́теля жи́зни на́шея ро́ждшая. Ра́дуйся, ни́во, растя́щая гобзова́ние щедро́т; ра́дуйся, трапе́зо, нося́щая оби́лие очище́ния. Ра́дуйся, я́ко рай пи́щный процвета́еши; ра́дуйся, я́ко приста́нище душа́м гото́виши. Ра́дуйся, прия́тное моли́твы кади́ло; ра́дуйся, всего́ ми́ра очище́ние. Ра́дуйся, Бо́жие к сме́ртным благоволе́ние; ра́дуйся, сме́ртных к Бо́гу дерзнове́ние. Ра́дуйся, Неве́сто Неневе́стная.

Кондак 4

Бу́рю внутрь име́я помышле́ний сумни́тельных, целому́дренный Ио́сиф смяте́ся, к Тебе́ зря небра́чней, и бракоокра́дованную помышля́я, Непоро́чная; уве́дев же Твое́ зача́тие от Ду́ха Свя́та, рече́: Аллилу́иа.

Икос 4

Слы́шаша па́стырие а́нгелов пою́щих плотско́е Христо́во прише́ствие, и те́кше я́ко к Па́стырю ви́дят Сего́ я́ко а́гнца непоро́чна, во чре́ве Мари́ине упа́сшася, Ю́же пою́ще ре́ша: Ра́дуйся, А́гнца и Па́стыря Ма́ти; ра́дуйся, дво́ре слове́сных ове́ц. Ра́дуйся, неви́димых враго́в муче́ние; ра́дуйся, ра́йских две́рей отверзе́ние. Ра́дуйся, я́ко небе́сная сра́дуются земны́м; ра́дуйся, я́ко земна́я сликовству́ют небе́сным. Ра́дуйся, апо́столов немо́лчная уста́; ра́дуйся, страстоте́рпцев непобеди́мая де́рзосте. Ра́дуйся, тве́рдое ве́ры утвержде́ние; ра́дуйся, све́тлое благода́ти позна́ние. Ра́дуйся, Е́юже обнажи́ся ад; ра́дуйся, Е́юже облеко́хомся сла́вою. Ра́дуйся, Неве́сто Неневе́стная.

Кондак 5

Боготе́чную звезду́ узре́вше волсви́, тоя́ после́доваша зари́ и, я́ко свети́льник держа́ще ю́, то́ю испыта́ху кре́пкаго Царя́, и, дости́гше Непостижи́маго, возра́довашася, Ему́ вопию́ще: Аллилу́иа.

Икос 5

Ви́деша о́троцы халде́йстии на руку́ Деви́чу созда́вшаго рука́ма челове́ки, и Влады́ку разумева́юще Его́, а́ще и ра́бий прия́т зрак, потща́шася дарми́ послужи́ти Ему́, и возопи́ти Благослове́нней: Ра́дуйся, Звезды́ незаходи́мыя Ма́ти; ра́дуйся, заре́ та́инственнаго дне. Ра́дуйся, пре́лести пещь угаси́вшая; ра́дуйся, Тро́ицы таи́нники просвеща́ющая. Ра́дуйся, мучи́теля безчелове́чнаго измета́ющая от нача́льства; ра́дуйся, Го́спода Человеколю́бца показа́вшая Христа́. Ра́дуйся, ва́рварскаго избавля́ющая служе́ния; ра́дуйся, тиме́ния изыма́ющая дел. Ра́дуйся, огня́ поклоне́ние угаси́вшая; ра́дуйся, пла́мене страсте́й изменя́ющая. Ра́дуйся, ве́рных наста́внице целому́дрия; ра́дуйся, всех родо́в весе́лие. Ра́дуйся, Неве́сто Неневе́стная.

Кондак 6

Пропове́дницы богоно́снии бы́вше волсви́, возврати́шася в Вавило́н, сконча́вше Твое́ проро́чество, и, пропове́давше Тя, Христа́, всем, оста́виша И́рода, я́ко буесло́вна, не ве́дуща пе́ти: Аллилу́иа.

Икос 6

Возсия́вый во Еги́пте просвеще́ние и́стины, отгна́л еси́ лжи тьму, и́доли бо его́, Спа́се, не терпя́ще Твоея́ кре́пости, падо́ша, сих же изба́вльшиися вопия́ху к Богоро́дице: Ра́дуйся, исправле́ние челове́ков; ра́дуйся, низпаде́ние бесо́в. Ра́дуйся, пре́лести держа́ву попра́вшая; ра́дуйся, и́дольскую лесть обличи́вшая. Ра́дуйся, мо́ре, потопи́вшее фарао́на мы́сленнаго; ра́дуйся, ка́меню, напои́вший жа́ждущия жи́зни. Ра́дуйся, о́гненный сто́лпе, наставля́яй су́щия во тьме; ра́дуйся, покро́ве ми́ру, ши́рший о́блака. Ра́дуйся, пи́ще, ма́нны прие́мнице; ра́дуйся, сла́дости святы́я служи́тельнице. Ра́дуйся, земле́ обетова́ния; ра́дуйся, из нея́же тече́т мед и млеко́. Ра́дуйся, Неве́сто Неневе́стная.

Кондак 7

Хотя́щу Симео́ну от ны́нешняго ве́ка преста́витися преле́стнаго, вда́лся еси́ я́ко Младе́нец тому́, но позна́лся еси́ ему́ и Бог соверше́нный. Те́мже удиви́ся Твое́й неизрече́нней прему́дрости, зовы́й: Аллилу́иа.

Икос 7

Но́вую показа́ тварь, я́влься Зи́ждитель нам от Него́ бы́вшим, из безсе́менныя прозя́б утро́бы, и сохрани́в Ю́, я́коже бе, нетле́нну, да, чу́до ви́дяще, воспое́м Ю́, вопию́ще: Ра́дуйся, цве́те нетле́ния; ра́дуйся, ве́нче воздержа́ния. Ра́дуйся, воскресе́ния о́браз облиста́ющая; ра́дуйся, а́нгельское житие́ явля́ющая. Ра́дуйся, дре́во светлоплодови́тое, от него́же пита́ются ве́рнии; ра́дуйся, дре́во благосенноли́ственное, и́мже покрываются мнози. Ра́дуйся, во чре́ве нося́щая Изба́вителя плене́нным; ра́дуйся, ро́ждшая Наста́вника заблу́дшим. Ра́дуйся, Судии́ Пра́веднаго умоле́ние; ра́дуйся, мно́гих согреше́ний проще́ние. Ра́дуйся, оде́ждо наги́х дерзнове́ния; ра́дуйся, любы́, вся́кое жела́ние побежда́ющая. Ра́дуйся, Неве́сто Неневе́стная.

Кондак 8

Стра́нне рождество́ ви́девше, устрани́мся ми́ра, ум на небеса́ прело́жше: сего́ бо ра́ди высо́кий Бог на земли́ яви́ся смире́нный Челове́к, хотя́й привлещи́ к высоте́ Тому́ вопию́щия: Аллилу́иа.

Икос 8

Весь бе в ни́жних и вы́шних ника́коже отступи́ неопи́санное Сло́во: снизхожде́ние бо Боже́ственное, не прехожде́ние же ме́стное бысть, и рождество́ от Де́вы Богоприя́тныя, слы́шащия сия́: Ра́дуйся, Бо́га невмести́маго вмести́лище; ра́дуйся, честна́го та́инства две́ри. Ра́дуйся, неве́рных сумни́тельное слы́шание; ра́дуйся, ве́рных изве́стная похвало́. Ра́дуйся, колесни́це пресвята́я Су́щаго на херуви́мех; ра́дуйся, селе́ние пресла́вное Су́щаго на серафи́мех. Ра́дуйся, проти́вная в то́жде собра́вшая; ра́дуйся, де́вство и ро́ждество сочета́вшая. Ра́дуйся, Е́юже разреши́ся преступле́ние; ра́дуйся, Е́юже отве́рзеся рай. Ра́дуйся, ключу́ Ца́рствия Христо́ва; ра́дуйся, наде́ждо благ ве́чных. Ра́дуйся, Неве́сто Неневе́стная.

Кондак 9

Вся́кое естество́ а́нгельское удиви́ся вели́кому Твоего́ вочелове́чения де́лу; непристу́пнаго бо я́ко Бо́га, зря́ще всем присту́пнаго Челове́ка, нам у́бо спребыва́юща, слы́шаща же от всех: Аллилу́иа.

Икос 9

Вети́и многовеща́ннии, я́ко ры́бы безгла́снии, ви́дим о Тебе́, Богоро́дице, недоумева́ют бо глаго́лати, е́же ка́ко и Де́ва пребыва́еши, и роди́ти возмогла́ еси́. Мы же, та́инству дивя́щеся, ве́рно вопие́м: Ра́дуйся, прему́дрости Бо́жия прия́телище; ра́дуйся, промышле́ния Его́ сокро́вище. Ра́дуйся, любому́дрыя нему́дрыя явля́ющая; ра́дуйся, хитрослове́сныя безслове́сныя облича́ющая. Ра́дуйся, я́ко обуя́ша лю́тии взыска́теле; ра́дуйся, я́ко увядо́ша баснотво́рцы. Ра́дуйся, афине́йская плете́ния растерза́ющая; ра́дуйся, ры́барския мре́жи исполня́ющая. Ра́дуйся, из глубины́ неве́дения извлача́ющая; ра́дуйся, мно́ги в ра́зуме просвеща́ющая. Ра́дуйся, кораблю́ хотя́щих спасти́ся; ра́дуйся, приста́нище жите́йских пла́ваний. Ра́дуйся, Неве́сто Неневе́стная.

Кондак 10

Спасти́ хотя́ мир, И́же всех Украси́тель к сему́ самообетова́н прии́де и, Па́стырь сый, я́ко Бог, нас ра́ди яви́ся по нам челове́к: подо́бным бо подо́бное призва́в, я́ко Бог слы́шит: Аллилу́иа.

Икос 10

Стена́ еси́ де́вам, Богоро́дице Де́во, и всем к Тебе́ прибега́ющим, и́бо небесе́ и земли́ Творе́ц устро́и Тя, Пречи́стая, все́лься во утро́бе Твое́й, и вся приглаша́ти Тебе́ научи́: Ра́дуйся, сто́лпе де́вства; ра́дуйся, дверь спасе́ния. Ра́дуйся, нача́льнице мы́сленнаго назда́ния; ра́дуйся, пода́тельнице Боже́ственныя бла́гости. Ра́дуйся, Ты бо обнови́ла еси́ зача́тыя сту́дно; ра́дуйся, Ты бо наказа́ла еси́ окра́денныя умо́м. Ра́дуйся, тли́теля смы́слов упраждня́ющая; ра́дуйся, Се́ятеля чистоты́ ро́ждшая. Ра́дуйся, черто́же безсе́меннаго уневе́щения; ра́дуйся, ве́рных Го́сподеви сочета́вшая. Ра́дуйся, до́брая младопита́тельнице де́вам; ра́дуйся, невестокраси́тельнице душ святы́х. Ра́дуйся, Неве́сто Неневе́стная.

Кондак 11

Пе́ние вся́кое побежда́ется, спростре́тися тща́щееся ко мно́жеству мно́гих щедро́т Твои́х: равночи́сленныя бо песка́ пе́сни а́ще прино́сим Ти, Царю́ Святы́й, ничто́же соверша́ем досто́йно, я́же дал еси́ нам, Тебе́ вопию́щим: Аллилу́иа.

Икос 11

Светоприе́мную свещу́, су́щим во тьме я́вльшуюся, зрим Святу́ю Де́ву; невеще́ственный бо вжига́ющи огнь, наставля́ет к ра́зуму Боже́ственному вся, заре́ю ум просвеща́ющая, зва́нием же почита́емая, си́ми: Ра́дуйся, лу́че у́мнаго Со́лнца; ра́дуйся, свети́ло незаходи́маго Све́та. Ра́дуйся, мо́лние, ду́ши просвеща́ющая; ра́дуйся, я́ко гром враги́ устраша́ющая. Ра́дуйся, я́ко многосве́тлое возсиява́еши просве́щение; ра́дуйся, я́ко многотеку́щую источа́еши реку́. Ра́дуйся, купе́ли живопису́ющая о́браз; ра́дуйся, грехо́вную отъе́млющая скве́рну. Ра́дуйся, ба́не, омыва́ющая со́весть; ра́дуйся, ча́ше, че́рплющая рa€дость. Ра́дуйся, обоня́ние Христо́ва благоуха́ния; ра́дуйся, животе́ та́йнаго весе́лия. Ра́дуйся, Неве́сто Неневе́стная.

Кондак 12

Благода́ть да́ти восхоте́в, долго́в дре́вних, всех долго́в Реши́тель челове́ком, прии́де Собо́ю ко отше́дшим Того́ благода́ти, и раздра́в рукописа́ние, слы́шит от всех си́це: Аллилу́иа.

Икос 12

Пою́ще Твое́ рождество́, хва́лим Тя вси, я́ко одушевле́нный храм, Богоро́дице: во Твое́й бо всели́вся утро́бе содержа́й вся руко́ю Госпо́дь, освяти́, просла́ви и научи́ вопи́ти Тебе́ всех: Ра́дуйся, селе́ние Бо́га и Сло́ва; ра́дуйся, свята́я святы́х бо́льшая. Ра́дуйся, ковче́же, позлаще́нный Ду́хом; ра́дуйся, сокро́вище живота́ неистощи́мое. Ра́дуйся, честны́й ве́нче люде́й благочести́вых; ра́дуйся, честна́я похвало́ иере́ев благогове́йных. Ра́дуйся, це́ркве непоколеби́мый сто́лпе; ра́дуйся, Ца́рствия неруши́мая стено́. Ра́дуйся, Е́юже воздви́жутся побе́ды; ра́дуйся, Е́юже низпа́дают вра́зи. Ра́дуйся, те́ла моего́ врачева́ние; ра́дуйся, ду́ши моея́ спасе́ние. Ра́дуйся, Неве́сто Неневе́стная.

Кондак 13

О Всепе́тая Ма́ти, ро́ждшая всех святы́х Святе́йшее Сло́во! Ны́нешнее прие́мши приноше́ние, от вся́кия изба́ви напа́сти всех, и бу́дущия изми́ му́ки, о Тебе́ вопию́щих: Аллилу́иа.

Этот кондак читается трижды, затем 1-й икос: «А́нгел предста́тель…» и 1-й кондак: «Взбра́нной Воево́де…»

Молитвы

О Пресвята́я Госпоже́ Влады́чице Богоро́дице, вы́шши еси́ все́х а́нгел и арха́нгел, и всея́ тва́ри честне́йши, помо́щнице еси́ оби́димых, ненаде́ющихся наде́яние, убо́гих засту́пнице, печа́льных утеше́ние, а́лчущих корми́тельнице, наги́х оде́яние, больны́х исцеле́ние, гре́шных спасе́ние, христиа́н всех поможе́ние и заступле́ние. О Всеми́лостивая Госпоже́, Де́во Богоро́дице Влады́чице, ми́лостию Твое́ю спаси́ и поми́луй святе́йшия патриа́рхи правосла́вныя, преосвяще́нныя митрополи́ты, архиепи́скопы и епи́скопы и весь свяще́ннический и и́ноческий чин, и вся правосла́вныя христиа́ны ри́зою Твое́ю честно́ю защити́; и умоли́, Госпоже́, из Тебе́ без се́мене воплоти́вшагося Христа́ Бо́га на́шего, да препоя́шет нас си́лою Свое́ю свы́ше, на неви́димыя и ви́димыя враги́ на́ша. О Всеми́лостивая Госпоже́ Влады́чице Богоро́дице! Воздви́гни нас из глубины́ грехо́вныя и изба́ви нас от гла́да, губи́тельства, от тру́са и пото́па, от огня́ и ме́ча, от нахожде́ния иноплеме́нных и междоусо́бныя бра́ни, и от напра́сныя сме́рти, и от нападе́ния вра́жия, и от тлетво́рных ветр, и от смертоно́сныя я́звы, и от вся́каго зла. Пода́ждь, Госпоже́, мир и здра́вие рабо́м Твои́м, всем правосла́вным христиа́ном, и просвети́ им ум, и о́чи серде́чнии, е́же ко спасе́нию; и сподо́би ны, гре́шныя рабы́ Твоя́, Ца́рствия Сы́на Твоего́, Христа́ Бо́га на́шего; я́ко держа́ва Его́ благослове́на и препросла́влена со Безнача́льным Его́ Отце́м и с Пресвяты́м и Благи́м и Животворя́щим Его́ Ду́хом, ны́не и при́сно и во ве́ки веко́в. Ами́нь.

О Пресвята́я Де́во Ма́ти Го́спода, Цари́це небесе́ и земли́! Вонми́ многоболе́зненному воздыха́нию душ на́ших, при́зри с высоты́ святы́я Твоея́ на нас, с ве́рою и любо́вию покланя́ющихся пречи́стому о́бразу Твоему́. Се бо грехми́ погружа́емии и скорбьми́ обурева́емии, взира́я на Твой о́браз, я́ко живе́й Ти су́щей с на́ми, прино́сим смире́нныя моле́ния на́ша. Не и́мамы бо ни ины́я по́мощи, ни ина́го предста́тельства, ни утеше́ния, токмо́ Тебе́, о Ма́ти всех скорбя́щих и обремене́нных. Помози́ нам немощны́м, утоли́ скорбь на́шу, наста́ви на путь пра́вый нас, заблужда́ющих, уврачу́й и спаси́ безнаде́жных, да́руй нам про́чее вре́мя живота́ на́шего в ми́ре и тишине́ проводи́ти, пода́ждь христиа́нскую кончи́ну, и на Стра́шнем Суде́ Сы́на Твоего́ яви́ся нам милосе́рдая Засту́пница, да всегда́ пое́м, велича́ем и сла́вим Тя, я́ко благу́ю Засту́пницу ро́да христиа́нскаго, со все́ми угоди́вшими Бо́гу. Ами́нь.

Акафист
Успению Пресвятой Богородицы
(празднование 15/28 августа)

Кондак 1

Избра́нной от всех родо́в Бо́жией Ма́тери и Цари́це, восходя́щей от земли́ к небеси́, благогове́йная пе́ния о пречестне́м Твое́м успе́нии прино́сим раби́ Твои́, Богоро́дице. Ты же, я́ко иму́щая побе́ду над сме́ртию, от вся́ких нас смертоно́сных бед свободи́, да зове́м Ти: Ра́дуйся, Обра́дованная, во успе́нии Твое́м нас не оставля́ющая.

Икос 1

А́нгел предста́тель по́слан бысть рещи́ Богоро́дице ко преми́рным Ея́ возше́ствие и приити́ предъявля́ше к Ней Сы́ну Ея́ и Бо́гу, све́тло о Ней блиста́яся и стоя́, зовы́й такова́я: Ра́дуйся, прера́дованная Ма́ти Царе́ва; ра́дуйся, Небе́сная Цари́це, Ма́ти Бо́га и Го́спода небесе́ и земли́. Ра́дуйся, предпочте́нная превели́чеством прише́ствия к Тебе́ Сы́на Твоего́ и Бо́га; ра́дуйся, возвели́ченная извеще́нием Твоего́ к Сы́ну отше́ствия. Ра́дуйся, от всех родо́в Бо́гом избра́нная; ра́дуйся, свято́е вмести́лище Сло́ва Бо́жия. Ра́дуйся, проро́ческаго прорече́ния исполне́ние; ра́дуйся, апо́столом пречестны́й ве́нче. Ра́дуйся, святи́телем украше́ние и свяще́нником добро́то; ра́дуйся, прави́телем удобре́ние и держа́во. Ра́дуйся, богому́дрых и́ноков возведе́ние к го́рнему Ца́рствию; ра́дуйся, отверза́ющая ра́йския две́ри христиа́нскому ро́ду, при́сно Тя блажа́щему. Ра́дуйся, Обра́дованная, во успе́нии Твое́м нас не оставля́ющая.

Кондак 2

Ви́дяще апо́столов лик, всеси́льным манове́нием от коне́ц земли́ на о́блацех предста́вших ко пречестно́му Твоему́, Пренепоро́чная, успе́нию, священнонача́льницы: Диони́сий – небе́сный таи́нник, Иерофе́й ди́вный и Тимофе́й с боголе́пною че́стию свяще́нства поя́ху Бо́гу: Аллилу́иа.

Икос 2

Разу́мная вся тварь, старе́йшая чинонача́лия а́нгельская приидо́ша со свои́м Царе́м, И́же во Своя́ живонача́льнейшия ру́це ду́шу Ма́тере Своея́ прия́т; те́плый же ве́рою Петр со слеза́ми мно́гая к Ней изрече́, зовы́й: Ра́дуйся, ко преми́рным, Ма́ти Творца́ ми́ру, восходя́щая; ра́дуйся, к пренебе́сным, простра́ннейшая небе́с, взе́млющаяся. Ра́дуйся, четвероча́стное стихи́й освяти́вшая Твои́м восхожде́нием; ра́дуйся, не́бесных возвесели́вшая Твои́м прехожде́нием. Ра́дуйся, во Иерусали́м го́рний прекра́сный прия́тая; ра́дуйся, в нерукотворе́нныя хра́мы прера́достно вше́дшая. Ра́дуйся, херуви́мов и серафи́мов Цари́це; ра́дуйся, арха́нгелов Влады́чице. Ра́дуйся, прибе́жище ве́рных и избавле́ние; ра́дуйся, достоя́нию Твоему́ по́мощь и защище́ние. Ра́дуйся, о всем ми́ре христиа́нстем к Бо́гу Хода́таице; ра́дуйся, благ вся́ческих Всеблага́я Пода́тельнице. Ра́дуйся, Обра́дованная, во успе́нии Твое́м нас не оставля́ющая.

Кондак 3

Си́ла Вы́шняго восхи́ти от И́ндии Фому́, за не́кое изволе́ние Бо́жие не прилу́чшуся ему́ в пречестно́е успе́ние Богома́тере, и предпоста́ви живоприе́мному Ея́ гро́бу, и́же, преста́вльшуюся прини́к ви́дети, уразуме́ вознесе́нную на небеса́ с те́лом и, ве́ровав, о сем возопи́: Аллилу́иа.

Икос 3

Име́я в себе́ помышле́ние учени́к, я́ко Бо́жиим смотре́нием бе ему́ не обрести́ся ко провожде́нию Богома́тере с про́чими вку́пе, обра́дован быв о безсме́ртнем Ея́ успе́нии, сия́ вопия́ше к Ней: Ра́дуйся, восприе́млемая от земли́ дла́ньма Сы́на Твоего́; ра́дуйся, ко превы́шним возше́дшая наслажда́тися сла́вы Его́. Ра́дуйся, провожда́емая от всех чинонача́лий а́нгельских в Го́рняя; ра́дуйся, подъе́млемая херуви́мы в небе́сная и наднебе́сная. Ра́дуйся, в небе́сных врате́х от старе́йших сил велеле́пно пе́сньми возноси́мая; ра́дуйся, от всех небе́сных гра́ждан окружа́емая и блажи́мая. Ра́дуйся, Не́бо земно́е, к го́рнему селе́нию возвы́шенное; ра́дуйся, Престо́ле Госпо́день, от земли́ вознесе́нный в Ца́рствие Небе́сное. Ра́дуйся, предста́тельство на́ше и кре́пкое заступле́ние; ра́дуйся, гре́шником Спору́чнице во спасе́ние. Ра́дуйся, христиа́ном Цари́це и по Бо́зе наде́ждо Небе́снаго Ца́рствия; ра́дуйся, Ма́ти живота́ и по Го́споде нам упова́ние жи́зни ве́чныя. Ра́дуйся, Обра́дованная, во успе́нии Твое́м нас не оставля́ющая.

Кондак 4

Бу́рю внутрь име́я помышле́ний неве́рных евре́ин Аффо́ний, и зря богоно́сными апо́столы Богома́тере пречестно́е те́ло всече́стне ко гро́бу несе́нное, ко опроверже́нию устреми́ся; внеза́пу же, егда́ со ослепле́нием о́чию ру́це его́ отъя́те ко одру́ прилепле́не ви́сясте, ве́рою Ма́терь Бо́жию испове́даше, вопия́ Бо́гу: Аллилу́иа.

Икос 4

Слы́шавше таи́нницы и самови́дцы Сло́ва а́нгелов, пою́щих превы́шними пе́сньми при погребе́нии богоприя́тнаго те́ла Бо́жия Ма́тере, и честь пода́ти хотя́ще богоуго́дную, потща́шася согла́сно пе́ти, глаго́люще: Ра́дуйся, благове́стие прие́мшая о преше́ствии Твое́м в Го́рнее Ца́рствие; ра́дуйся, от благовести́вшаго Гаврии́ла прие́мшая ра́достнаго рая́ вра́вие. Ра́дуйся, пречестно́е херуви́мское мно́жество просвети́вшая; ра́дуйся, пресла́вное серафи́мское естество́ возра́довавшая. Ра́дуйся, от патриа́рхов прообразова́нная; ра́дуйся, от проро́ков предвозвеще́нная. Ра́дуйся, злую де́рзость Аффо́ниеву ско́ро отмсти́вшая; ра́дуйся, исцеле́ние тому́жде пода́вшая. Ра́дуйся, обрати́вшая в ве́ру Аффо́ниево неве́рие; ра́дуйся, ве́рное того́ прие́мшая испове́дание. Ра́дуйся, возводя́щая к небеси́ любо́вь и ве́ру к Тебе́ иму́щих; ра́дуйся, спаса́ющая ве́рою и́мя Твое́ призыва́ющих. Ра́дуйся, Обра́дованная, во успе́нии Твое́м нас не оставля́ющая.

Кондак 5

Боготе́чныя звезды́, апо́столи святи́и, в поднебе́сней разсе́яннии ра́ди Ева́нгелия, восхище́ни бы́ша на о́блацех, по широте́ возду́шней, ко погребе́нию Ма́тере Госпо́дни, Ю́же пе́ньми и пе́сньми провожда́юще, с невеще́ственными взыва́ху: Аллилу́иа.

Икос 5

Ви́девше богови́дцы своего́ Влады́ку, в ру́це Ма́тере Своея́ ду́шу прие́мша, и Го́спода Того́ разуме́вше, потща́шася священносло́вия пе́сньми благосло́вне воспе́ти Ю́: Ра́дуйся, Цари́це, над все́ми Ца́рствующаго носи́вшая; ра́дуйся, и Сама́ рука́ма Его́ сыно́внима носи́мая. Ра́дуйся, ски́птре ца́рский в Христо́вой десни́це; ра́дуйся, в руце́ Но́я ве́тве голуби́цы. Ра́дуйся, же́зле Ааро́нов, прозя́бший нетле́ние; ра́дуйся, кри́не неувядае́мый, процве́тший безсме́ртие. Ра́дуйся, Богоотца́ Дави́да цевни́це богодохнове́нная; ра́дуйся, проро́чествия его́ возста́вшая сло́во, псалти́рю и гу́сли прекра́сныя. Ра́дуйся, одушевле́нный святы́ни Госпо́дни киво́те; ра́дуйся, в поко́й Госпо́день воскре́сший наш животе́. Ра́дуйся, ски́ние, от херуви́мов осеня́емая; ра́дуйся, Свята́я святы́х, от серафи́мов глаго́лемая. Ра́дуйся, Обра́дованная, во успе́нии Твое́м нас не оставля́ющая.

Кондак 6

Пропове́дницы богоно́снии апо́столи, по отше́ствии ко преми́рным Бо́жия Ма́тере во о́бщем седе́нии обы́чныя трапе́зы бы́вше и предложе́ние ча́сти хле́ба во и́мя Госпо́дне вознося́ще, внеза́пу свы́ше Богоро́дицу Цари́цу, прише́дшую со светоно́сными а́нгелы, зря́ху и, мир тем от Сы́на и Бо́га пода́вшую слы́шавше, возгласи́ша о сем: Аллилу́иа.

Икос 6

Возсия́ нам Со́лнце пра́вды, Христо́с Бог от Твои́х пречи́стых ложе́сн, во́лею и благоразу́мием пропове́дания чрез апо́столы мир просвети́ и Тя, Богома́терь, от ро́да и в род просла́ви. Те́мже и мы вси ублажа́ем Тя, вопию́ще Ти: Ра́дуйся, приснобла́женная от всех родо́в во ве́ки; ра́дуйся, благоутро́бная и ми́лостивая на челове́ки. Ра́дуйся, учени́ческому ли́ку обеща́ние испо́лнившая; ра́дуйся, присеще́нием Твои́м от Сы́на Твоего́ и Бо́га мир тому́ пода́вшая. Ра́дуйся, всежела́тельное святы́х и сла́дкое зре́ние; ра́дуйся, преподо́бных матере́й и дев святы́х всевеселя́щее ра́дование. Ра́дуйся, преходя́щая ра́йское селе́ние пра́ведных; ра́дуйся, посеща́ющая всех во сла́ве небе́сней су́щих. Ра́дуйся, нача́ло челове́ческаго спасе́ния; ра́дуйся, исполне́ние всех благи́х жела́ния. Ра́дуйся, по Бо́зе, Царе́ ца́рствующих, Богоро́дице Цари́це; ра́дуйся, по Го́споде госпо́дствующих, Влады́це на́шем, Госпоже́ и Влады́чице. Ра́дуйся, Обра́дованная, во успе́нии Твое́м нас не оставля́ющая.

Кондак 7

Хотя́щих всех с ве́рою входи́ти в храм Твой святы́й, Бого́родице, при́сно спаса́еши и сла́вящих Тя от вся́ких напа́стей и бед свобожда́еши; те́мже и благове́рным лю́дем, присноблажа́щим Тя, побе́ды на сопроти́вныя да́руй и вся ко спасе́нию проше́ния нам подава́й, о сем моля́щимся Тебе́ и пою́щим Бо́гу: Аллилу́иа.

Икос 7

Но́вую показа́ тварь, я́влься нам, всех Творе́ц Госпо́дь Тобо́ю, Богоро́дице. Ты же сро́дное промышле́ние о нас к Нему́ иму́щи, че́стне почита́ющих пречестно́е Твое́ успе́ние, приими́ сицева́я Тебе́ вопию́щих: Ра́дуйся, Ма́ти Бо́гу, избра́нная от земны́х; ра́дуйся, превы́шшая земны́х и небе́сных. Ра́дуйся, херуви́мов и серафи́мов горе́ превозше́дшая; ра́дуйся, лик учени́ческий о́блаком ко погребе́нию Ти до́ле совоку́пльшая. Ра́дуйся, Фому́ по погребе́нии Твое́м си́лою Бо́жиею предпоста́вившая изря́днее; ра́дуйся, чрез него́ уве́рившая Твое́ на не́бо с пло́тию преселе́ние. Ра́дуйся, красото́ю всех доброде́телей укра́шенная; ра́дуйся, красне́йшему па́че сыно́в челове́ческих Сы́нови Своему́ сопричте́нная. Ра́дуйся, я́ко фи́никс, пло́тию воскре́сшею процве́тшая; ра́дуйся, я́ко кедр в Лива́не небе́сном, умно́жившаяся. Ра́дуйся, дре́во живота́, насажде́нное посреде́ рая́ превы́шняго; ра́дуйся, ковче́же мы́сленный возвы́шенный в го́рняя от пото́па сме́ртнаго. Ра́дуйся, Обра́дованная, во успе́нии Твое́м нас не оставля́ющая.

Кондак 8

Стра́нно в превы́шних ве́дуще Тя, Избра́нная, я́ко со́лнце, Влады́чице, внутрь пренебе́сных недомы́слимых красо́т и неизрече́нных добро́т, уми́льно к Сы́ну и Бо́гу, дла́ньма Его́ держи́му, возше́дшую и прера́достно прекло́ньшуюся живонача́льней Его́ десни́це, о сем непреста́нно вопие́м: Аллилуиа.

Икос 8

Вся бы́вши горе́, к небе́сным взята́ и, земны́х не оставля́ющи, Богома́ти, рука́ма сыно́внима носи́ма, в незаходи́мая вни́де, во о́ный град всесветя́щий и прекра́сный, Иерусали́м вы́шний, херуви́мы обстои́ма со все́ми Небе́сными Си́лами, иде́же слы́шит пою́щих сия́: Ра́дуйся, Ея́же пресвята́я душа́ в вы́шнем всесве́тлом Сио́не вселя́ется; ра́дуйся, Ея́же и нетле́нное те́ло та́можде с душе́ю ку́пно прославля́ется. Ра́дуйся, вше́дшая в престо́льный град Самаго́ Вседержи́теля; ра́дуйся, возне́сшаяся в прекра́сный рай Вы́шняго Насади́теля. Ра́дуйся, пренесе́нная во град, основа́нный от ка́меней всесветя́щих; ра́дуйся, введе́нная во огра́ду, обстои́мую во́и сил превы́шних. Ра́дуйся, превы́шше небе́с во благоле́пие Бо́жие взя́тая; ра́дуйся, па́че всех невеще́ственных умо́в почте́нная. Ра́дуйся, принося́щая к Сы́ну Своему́ и Бо́гу моле́ние ве́рных; ра́дуйся, и Сама́ непреста́нно у Престо́ла Сы́на Твоего́ и Бо́га моля́щаяся о всех. Ра́дуйся, Предста́тельнице к Бо́гу, мир спаса́ющая; ра́дуйся, Засту́пнице, ро́ду христиа́нскому от Бо́га дарова́нная. Ра́дуйся, Обра́дованная, во успе́нии Твое́м нас не оставля́ющая.

Кондак 9

Вся́кое естество́ а́нгельское превозно́сит Тя, Богоро́дице, челове́честии же ро́ди вси Ма́терь Тя Бо́жию сла́вим и почита́ем пречестно́е Твое́ успе́ние, Цари́це: Тебе́ бо ра́ди земни́и небе́сным совокупля́ются, согла́сно пою́ще Бо́гу: Аллилу́иа.

Икос 9

Вети́йства боговеща́нных проро́ческих рече́ний ны́не зрим о Тебе́ сбы́вшаяся, Богоро́дице, я́ко вои́стину Бо́га пло́тию родила́ еси́ нам. Те́мже та́инству словесе́ Бо́жия ве́рующе, вопие́м: Ра́дуйся, зако́на и проро́ков глави́зно соверше́нная; ра́дуйся, звездо́ Иа́ковля, Валаа́мом пророкова́нная. Ра́дуйся, о́дре Царя́ Вели́каго, веща́нный Соло́моном; ра́дуйся, руно́, ороше́нное Иису́сом, образова́нное Гедео́ном. Ра́дуйся, Неопали́мая Купино́, законополо́жником предзри́мая; ра́дуйся, горо́ свята́я, му́жем жела́ния усмотре́нная. Ра́дуйся, ле́ствице небе́сная, Иа́ковом предви́димая; ра́дуйся, две́ре непроходи́мая, Иезеки́илем предзри́мая. Ра́дуйся, со́лнце селе́ния Христо́ва, псалмопе́вцем предъявле́нное; ра́дуйся, та́инство, многообра́зне проро́ки пронарече́нное. Ра́дуйся, проро́ческих глаго́л всех, предрече́нных о Тебе́, коне́ц прине́сшая; ра́дуйся, Вы́шняго смотре́ния вся за спасе́ние ми́ра соверши́вшая. Ра́дуйся, Обра́дованная, во успе́нии Твое́м нас не оставля́ющая.

Кондак 10

Спасти́ хотя́ мир, И́же всех Госпо́дь от земна́го Тя ро́да избра́ в Ма́терь Себе́ и, нас ра́ди быв челове́к, взы́де, отню́дуже сни́де, к небеси́ от земли́, и Тебе́ с Собо́ю возведе́ ко пребыва́нию во сла́ве ве́чней и соца́рствованию с Собо́ю, конца́ не иму́щему. Те́мже, я́ко Бог, слы́шит от всех: Аллилу́иа.

Икос 10

Стена́ еси ве́рным, Богоро́дице Де́во, и заступле́ние всем, к Тебе́ прибега́ющим, и́бо небесе́ и земли́ Творе́ц, от Тебе́ пло́тию проше́д, Пречи́стая, ду́хом и те́лом в небе́сная Тя пресели́, ко ближа́йшему предста́тельству о всех, и́хже приглаша́ти научи́: Ра́дуйся, гра́де Царя́ Вели́каго верху́ горы́ небе́сныя; ра́дуйся, стено́ и покро́ве, не кры́ющийся от на́шего притека́ния. Ра́дуйся, ве́рным на враги́ посо́бствующая; ра́дуйся, наше́ствия ага́рянская побежда́ющая. Ра́дуйся, ве́ры благочести́выя недви́жимое сохране́ние; ра́дуйся, ерети́чествующих полко́в разоре́ние. Ра́дуйся, ра́дость и умире́ние ми́ру су́щая; ра́дуйся, всегуби́тельнаго а́да попра́вшая. Ра́дуйся, вои́нствующих на плоть целому́дрием изря́дное венча́ние; ра́дуйся, му́ченических по́двигов всечестно́е прославле́ние. Ра́дуйся, преподо́бных трудо́м Хода́таице блаже́ннаго упокое́ния; ра́дуйся, и́ноком благоскорбя́щим Пода́тельнице ве́чнаго ра́дования. Ра́дуйся, Обра́дованная, во успе́нии Твое́м нас не оставля́ющая.

Кондак 11

Пе́ние вся́кое богодухнове́нных пе́сней не довле́ет от нас ко похвале́ всечестна́го успе́ния Твоего́, всехва́льная Влады́чице, Цари́це Богоро́дице, но усе́рдно Тебе́ прино́сим, я́ко Ма́тери Царя́ всех, смире́нное моле́ние на́ше, с небе́сными чи́нми пою́ще еди́ному досто́йно прославля́ющему Тя Бо́гу: Аллилу́иа.

Икос 11

Светоприе́мная свеща́ и́стиннаго Све́та су́щим нам на земли́ я́вльшися, ду́ши просвеща́еши и чту́щих Твое́ всечестно́е преставле́ние к ра́зуму боже́ственному наставля́еши, да пое́м Ти сицева́я: Ра́дуйся, свеще́ неугаси́мая огня́ невеще́ственнаго; ра́дуйся, заре́ незаходи́мая Све́та невече́рняго. Ра́дуйся, луно́, от Со́лнца пра́вды облистава́емая; ра́дуйся, све́тлосте, во тьме светя́щая. Ра́дуйся, свети́льниче, на све́щнице превы́шнем поста́вленный; ра́дуйся, исто́чниче жи́зни, из гро́ба во свет изведе́нный. Ра́дуйся, Ма́ти Све́та у́мнаго, благочести́вых ду́ши просвеща́ющаго; ра́дуйся, Ма́ти всех Бо́га, озло́бленных ду́ши утеша́ющаго. Ра́дуйся, упова́ющим на Тя живота́ коне́ц непосты́дный да́рующая; ра́дуйся, достоя́ние Бо́жиим и Свои́м рабо́м на Суде́ Сы́на Твоего́ одесну́ю Его́ устроя́ющая. Ра́дуйся, Преблаже́нная, я́ко Тобо́ю блаже́ни есмы́ и мы, и́же Помо́щницу Тя и́мамы; ра́дуйся, Преблагослове́нная в род и род, я́ко Госпо́дь с Тобо́ю, и Тобо́ю с на́ми. Ра́дуйся, Обра́дованная, во успе́нии Твое́м нас не оставля́ющая.

Кондак 12

Благода́ть высокопресто́льныя сла́вы, на небесе́х дарова́нную Богома́тери, почте́нной седе́нием одесну́ю Сы́на Ея́ и Бо́га ви́дяще го́рнии умы́, подъя́ша Ю́ престо́ли и си́лы, окружи́ша нача́ла и вла́сти, припадо́ша стра́шнии херуви́ми, серафи́ми и госпо́дства, со арха́нгелы и а́нгелы вопию́ще: Аллилу́иа.

Икос 12

Пою́ще всечестно́е Твое́ успе́ние, восхваля́ем вси ко пренебе́сным возсше́ствие Твое́, Цари́це Богома́ти. Ты же освяти́, просла́ви и спаси́ всех, любо́вию пою́щих Тебе́: Ра́дуйся, очи́стившая зе́млю пречи́стыми ног Твои́х стопа́ми; ра́дуйся, освяти́вшая возду́х восхожде́нием Твои́м к небеси́. Ра́дуйся, на небе́сный круг возступи́вшая; ра́дуйся, вся добро́ты неизрече́нныя зря́щая. Ра́дуйся, во сла́ве приседя́щая Престо́лу Сы́на Твоего́ и Бо́га; ра́дуйся, с Сы́ном и Бо́гом ве́чно ца́рствующая. Ра́дуйся, красото́ в десни́це Госпо́дней, украша́ющая блажа́щих Тя всех небе́сных; ра́дуйся, обра́довавшая наде́янием на Тя всех земны́х. Ра́дуйся, облече́нная в со́лнце, сия́ющая благода́тию и сла́вою всей вселе́нней; ра́дуйся, обеща́вшая сохраня́ти и спаса́ти призыва́ющих Тя всех в поднебе́сней. Ра́дуйся, от христиа́нских родо́в Ма́ти Бо́жия почита́емая и Богоро́дица имену́емая; ра́дуйся, от восто́к со́лнца до за́пад пресла́вно и правосла́вно от всех благочести́вых сла́вимая. Ра́дуйся, Обра́дованная, во успе́нии Твое́м нас не оставля́ющая.

Кондак 13

О Всепе́тая Ма́ти Безсме́ртнаго Царя́ небесе́ и земли́, Христа́ Бо́га на́шего, живу́щая и по сме́рти, ны́нешняя приноше́ния о всечестне́м Твое́м успе́нии от нас прие́мши, в жи́зни сей и в сме́ртнем успе́нии на́шем от вся́кия напа́сти, бед и му́ки изба́ви и Небе́снаго Ца́рствия нас, Цари́це, сподо́би, о Тебе́ вопию́щих: Аллилу́иа.

Этот кондак читается трижды, затем 1-й икос: «А́нгел предста́тель…» и 1-й кондак: «Избра́нной от всех родо́в…»

Молитва

О Пресвята́я Бого́родице Де́во, Влады́чице, вы́шшая а́нгел и арха́нгел и всея тва́ри честне́йшая, а́нгельское вели́кое удивле́ние, проро́ческая высо́кая про́поведь, апо́стольская пресла́вная похвало́, святи́телей изря́дное украше́ние, му́чеников кре́пкое утвержде́ние, и́ноков спаси́тельное наставле́ние, по́стников неизнемога́ющее воздержа́ние, де́вствующих чистото́ и сла́во, матере́й ти́хое весе́лие, младе́нцев му́дросте и наказа́ние, вдови́ц и си́рых корми́тельнице, наги́х оде́яние, боля́щих здра́вие, пле́нников избавле́ние, по мо́рю пла́вающих тишино́, обурева́емых небу́рное приста́нище, блужда́ющих нетру́дная наста́внице, путеше́ствующих ле́гкое прохожде́ние, тружда́ющихся благо́е поко́ище, в беда́х су́щих ско́рая Засту́пнице, оби́димых покро́ве и прибе́жище, ненаде́ющихся наде́яние, тре́бующих Помо́щнице, печа́льных при́сное утеше́ние, ненави́димых любо́вное смире́ние, гре́шников спасе́ние и к Бо́гу присвое́ние, правове́рных всех тве́рдое огражде́ние, непобеди́мое поможе́ние и заступле́ние! Тобо́ю нам, Влады́чице, Неви́димый ви́дим бысть, и Тебе́ мольбу́ прино́сим, Госпоже́, гре́шнии раби́ Твои́: О Преми́лостивая и Пречу́дная Све́та у́мнаго Цари́це, ро́ждшая Царя́ Христа́, Бо́га на́шего, Живода́вца всех, от небе́сных сла́вимая и от земны́х хвали́мая, а́нгельский у́ме, светоза́рная звездо́, святы́х Пресвяте́йшая, Влады́чице всех тва́рей, Боголе́пная, Нескве́рная Неве́сто, пала́то Ду́ха Пресвята́го, о́гненный Престо́ле Неви́димаго Царя́, небе́сный киво́те, носи́ло Сло́ва Бо́жия, огнеобра́зная колесни́це, поко́ище жива́го Бо́га, неизрече́нное составле́ние пло́ти Христо́вы, гнездо́ Орла́ Небе́снаго, Го́рлице Богогла́сная, Голуби́це кро́ткая, ти́хая и незло́бивая, Ма́ти чадолюби́вая, ми́лостей бе́здно, разверга́ющая ту́чу гне́ва Бо́жия, неизмери́мая глуби́но, неизрече́нная та́йно, несве́домое чу́до, нерукотворе́нная Це́ркве Еди́наго Царя́ всех век, благоуха́нное кади́ло, честна́я багряни́це, боготка́нная порфи́ро, душе́вный раю́, живоно́снаго са́да о́трасле, цве́те прекра́сный, процве́тший нам небе́сное весе́лие, гро́зде спасе́ния на́шего, ча́ше Царя́ Небе́снаго, в не́йже раствори́ся от Ду́ха Свята́го вино́ неисчерпа́емыя благода́ти, Хода́таице зако́на, зача́ло и́стинныя ве́ры Христо́вы непоколеби́мый сто́лпе, мечу́ я́рости Бо́жия на богопроти́вных, бесо́в устраше́ние, во бра́нех побежде́ние, христиа́н всех нело́жная Храни́тельнице и ми́ра всего́ изве́стное спасе́ние!

О Всеми́лостивая Госпоже́, Де́во Влады́чице, Богоро́дице, услы́ши нас, моля́щихся Тебе́, и яви́ ми́лость Твою́ на лю́дех Твои́х, моли́ Сы́на Своего́ изба́витися нам от вся́каго зла и сохрани́ оби́тель на́шу и вся́ку оби́тель, и град, и страну́ ве́рных, и лю́ди, благоче́стно прибега́ющия и призыва́ющия и́мя Твое́ свято́е, от вся́кия напа́сти, губи́тельства, гла́да, тру́са, пото́па, огня́, меча́, наше́ствия иноплеме́нников и междоусо́бныя бра́ни, от ве́яния боле́зни и вся́каго обстоя́ния: да ни ра́нами, ни преще́нием, ни мо́ром, ни вся́ким гне́вом Бо́жиим ума́лятся раби́ Твои́. Но соблюда́й и спаса́й ми́лостию Свое́ю, Госпоже́, за ны моля́щися, и поле́зное благорастворе́ние возду́ха во вре́мени пло́днаго приноше́ния нам да́руй. Обле́гчи, возста́ви и поми́луй, Преми́лостивая Влады́чице, Богоро́дице препе́тая, во вся́кой беде́ и нужде́ су́щия. Помяни́ рабы́ Твоя́ и не пре́зри слез и воздыха́ния на́шего, и обнови́ нас бла́гостию Своея́ ми́лости, да со благодаре́нием утеша́емся, обре́тше Тя Помо́щницу. Умилосе́рдися, Госпоже́ Пречи́стая, на не́мощныя лю́ди Твоя́, наде́ждо на́ша. Разсе́янныя собери́, заблу́дшия на путь пра́вый наста́ви, отпа́дшия от благочести́выя оте́ческия ве́ры па́ки возврати́, ста́рость поддержи́, ю́ныя вразуми́, младе́нцы воспита́й и просла́ви сла́вящия Тя, изря́днее же – Це́рковь Сы́на Твоего́ соблюди́ и сохрани́ в долготу́ дний. О Ми́лостивая и Преми́лостивая Цари́це небесе́ и земли́, Богоро́дице Присноде́во! Хода́тайством Твои́м поми́луй страну́ на́шу и во́инство ея́ и вся правосла́вныя христиа́ны, сохраня́ющи их под кро́вом ми́лости Твоея́, ри́зою Твое́ю честно́ю защити́ и моли́ из Тебе́ вопло́щшагося без се́мене Христа́ Бо́га на́шего, да препоя́шет ны свы́ше си́лою на вся ви́димыя и неви́димыя враги́ на́ша. Спаси́ же и поми́луй, Госпоже́, Вели́каго Господи́на и Отца́ на́шего Кири́лла, Святе́йшего Патриа́рха Моско́вского и всея́ Руси́, преосвяще́нныя митрополи́ты, архиепи́скопы и епи́скопы правосла́вныя, иере́и же и диа́коны и весь при́чет церко́вный, и весь мона́шеский чин, и вся правове́рныя лю́ди, поклоня́ющияся и моля́щияся пред честно́ю Твое́ю ико́ною. При́зри на всех нас призре́нием ми́лостивнаго Твоего́ заступле́ния, воздви́гни нас из глубины́ грехо́вныя и просвети́ о́чи серде́чныя ко зре́нию спасе́ния, ми́лостива нам бу́ди зде и на Стра́шнем Суде́ Сы́на Твоего́ о нас умоли́, преста́вльшияся во благоче́стии от жития́ сего́ рабы́ Твоя́ в ве́чней жи́зни со а́нгелы и арха́нгелы и со все́ми святы́ми причти́, да одесну́ю Сы́на Твоего́ Бо́га предста́нут, и моли́твою Твое́ю сподо́би вся правосла́вныя христиа́ны со Христо́м жи́ти и ра́дости а́нгельския в небе́сных селе́ниих наслажда́тися. Ты бо еси́, Госпоже́, сла́ва небе́сных и упова́ние земны́х, Ты на́ша наде́жда и Засту́пница всех притека́ющих к Тебе́ и Твоея́ свя́тыя по́мощи прося́щих. Ты моле́бница на́ша те́плая к Сы́ну Твоему́ и Бо́гу на́шему. Твоя́ ма́терняя моли́тва мно́го мо́жет на умоле́ние Вла́дыки, и Твои́м предста́тельством ко престо́лу благода́ти Пресвяты́х и Животворя́щих Его́ Та́ин приступа́ти дерза́ем, а́ще и недосто́йнии. Те́мже всечестны́й о́браз Твой и руко́ю Твое́ю держи́маго Вседержи́теля ви́дяще на ико́не, ра́дуемся, гре́шнии, со умиле́нием припа́дающе, и лю́бовию сей целу́ем, ча́юще, Госпоже́, Твои́ми святы́ми богоприя́тными моли́твами дойти́ небе́сныя безконе́чныя жи́зни и непосты́дно ста́ти в день су́дный одесну́ю Сы́на Твоего́ и Бо́га на́шего, сла́вяще Его́ ку́пно со Безнача́льным Отце́м и Пресвяты́м, Благи́м, Животворя́щим и Единосу́щным Ду́хом, во ве́ки веко́в. Ами́нь.

Акафист
Покрову Пресвятой Богородицы
(празднование 1/14 октября)

Кондак 1

Избра́нней Предве́чным Царе́м, превы́шшей вся́каго созда́ния небесе́ и земли́ Цари́це, прише́дшей иногда́ во Влахе́рнскую це́рковь на моли́тву, досто́йное поклоне́ние с благодаре́нием принося́ще, я́ко во тьме су́щии, под Твой светя́щийся омофо́р с ве́рою и умиле́нием прибега́ем. Ты же, я́ко иму́щи держа́ву непобеди́мую, от вся́ких нас бед свобожда́й, да зове́м Ти: Ра́дуйся, Ра́досте на́ша, покры́й нас от вся́каго зла честны́м Твои́м омофо́ром.

Икос 1

Арха́нгел и а́нгел мно́жество, со Предте́чею, Богосло́вом и всех святы́х ли́ком, сопредста́ша Тебе́, Цари́це свое́й, в це́ркви Влахе́рнстей и, умиле́нная моле́ния Твоя́ о всем ми́ре слы́шавше, со удивле́нием возопи́ша такова́я: Ра́дуйся, Бо́га Отца́ безнача́льнаго предве́чное благоволе́ние; ра́дуйся, Бо́га Сы́на безле́тнаго пречи́стое вмести́лище. Ра́дуйся, Бо́га Ду́ха Всесвята́го избра́нное жили́ще; ра́дуйся, го́рних чино́в а́нгельских непрестаю́щее удивле́ние. Ра́дуйся, те́мных сил а́дских всегро́зное устраше́ние; ра́дуйся, Ю́же на возду́се срета́ют многоочи́тии херуви́ми. Ра́дуйся, Е́йже похва́льная воспису́ют шестокрила́тии серафи́ми; ра́дуйся, Ея́же преблаго́му покро́ву и мы, земноро́днии, благода́рне покланя́емся. Ра́дуйся, Ра́досте на́ша, покры́й нас от вся́каго зла честны́м Твои́м омофо́ром.

Кондак 2

Ви́девше Тя святы́й Андре́й со Епифа́нием в це́ркви на возду́се за христиа́ны Бо́гу моля́щуюся, позна́ша, я́ко Ма́терь еси́ возне́сшагося на не́бо Христа́ Бо́га на́шего, и, припа́дше на зе́млю, ра́достно покланя́хуся всеблаго́му покро́ву Твоему́, зову́ще: Аллилу́иа.

Икос 2

Ра́зум неуразуме́нен еси́, Богоро́дице Де́во, в защище́нии люде́й правосла́вных, сего́ ра́ди врази́ на́ши не позна́ют, коль сильна́ есть моли́тва Бо́жия Ма́тере. Мы же, о Твое́м всемо́щнем заступле́нии до́бре ве́дуще, си́це к Тебе́ со умиле́нием зове́м: Ра́дуйся, премилосе́рдая Уте́шительнице всех скорбя́щих и обремене́нных; ра́дуйся, неусыпа́ющая Наста́внице всех заблу́ждших и ослепле́нных. Ра́дуйся, пра́ведно дви́жимый гнев Бо́жий на нас Твои́м моле́нием ско́ро утоля́ющая; ра́дуйся, злы́я стра́сти на́ша всемо́щным манове́нием укроща́ющая. Ра́дуйся, кре́пкое возбужде́ние спя́щих со́вестей; ра́дуйся, нетру́дное преодоле́ние беззако́нных на́выков. Ра́дуйся, Ея́же ра́ди ад стене́т и ду́си зло́бы трепе́щут; ра́дуйся, Ея́же ра́ди врата́ рая́ всем нам отверза́ются. Ра́дуйся, Ра́досте на́ша, покры́й нас от вся́каго зла честны́м Твои́м омофо́ром.

Кондак 3

Си́ла Вы́шняго осеня́ет с ве́рою и благогове́нием прибега́ющих к Твоему́ всечестно́му покро́ву: еди́ней бо то́чию Тебе́, Пресвяте́й и Пречи́стей Ма́тери Бо́жией, даде́ся, да вся́кое проше́ние Твое́ испо́лнится. Тем у́бо всяк во́зраст ве́рных славосло́вит Тя и Сы́на Твоего́, зову́щ: Аллилу́иа.

Икос 3

Иму́щи бога́тство милосе́рдия неоску́дное, всем конце́м земли́ простира́еши ру́ку по́мощи, Влады́чице: боля́щим исцеле́ние, стра́ждущим осла́бу, слепы́м прозре́ние и всем вся по коего́ждо потре́бе подае́ши, благода́рне вопию́щим: Ра́дуйся, Правосла́вия несокруши́мая кре́посте и огра́до; ра́дуйся, святы́х хра́мов и олтаре́й перве́йшее украше́ние. Ра́дуйся, благоче́стия верне́йшее огражде́ние; ра́дуйся, благосе́рдых градоправи́телей неусыпа́ющая Споспе́шнице. Ра́дуйся, непобеди́мая Воево́до вожде́й и во́инств христиа́нских; ра́дуйся, свято́е зерца́ло пра́вды судия́м немздоприи́мным. Ра́дуйся, соверше́нный ра́зуме наста́вников и детоводи́телей; ра́дуйся, благослове́ние домо́в и семе́йств благочести́вых. Ра́дуйся, Ра́досте на́ша, покры́й нас от вся́кого зла честны́м Твои́м омофо́ром.

Кондак 4

Бу́рею мно́гих бед одержи́мым нам помога́еши, Влады́чице: стои́ши бо пред лице́м олтаря́ Госпо́дня воздви́гши ру́це Твои́, и мо́лишися, я́ко да на́шу недосто́йную моли́тву при́зрит Госпо́дь, Царь Сла́вы, и послу́шает проше́ния призыва́ющих и́мя Твое́ свято́е, к Сы́ну же Твое́му зову́щих: Аллилу́иа.

Икос 4

Услы́ша Госпо́дь Бог Иису́са Нави́на, моля́щася и повелева́юща со́лнцу ста́ти, до́ндеже отмсти́т враго́м. Слы́шит и Твоя́ ны́не моле́ния Госпо́дь Иису́с, избра́нная пала́то Ду́ха Свята́го. Те́мже и мы, гре́шнии, на Твой наде́ющеся покро́в, Тебе́, я́ко Бо́жией Ма́тери, глаго́лати дерза́ем: Ра́дуйся, от Со́лнца мы́сленнаго озаре́нная и нас све́том незаходи́мым просвеща́ющая; ра́дуйся, сия́нием пречи́стыя души́ Твоея́ всю зе́млю просвети́вшая. Ра́дуйся, чистото́ю телесе́ Твоего́ вся небеса́ возвесели́вшая; ра́дуйся, святы́х оби́телей Христо́вых покро́в и снабде́ние. Ра́дуйся, ве́рных па́стырей Це́ркве бо́дрость и вразумле́ние; ра́дуйся, богобоя́зненных и́ноков и и́нокинь Наста́внице. Ра́дуйся, невозмуща́емое успокое́ние благогове́йных ста́рцев; ра́дуйся, та́йное весе́лие чи́стых дев и вдови́ц. Ра́дуйся, Ра́досте на́ша, покры́й нас от вся́каго зла честны́м Твои́м омофо́ром.

Кондак 5

Богови́дец Моисе́й во ополче́нии иногда́ на Амали́ка, егда́ ру́це воздвиза́ше, Изра́иль одолева́ше, егда́ же ру́це низпуща́ше, тогда́ Амали́к побежда́ше, поддержа́щими же его́ укрепле́н, победи́ врага́. Ты же, о Богома́ти, возде́вши ру́це Твои́ на умоле́ние, а́ще и ники́мже поддержи́ма, всегда́ побежда́еши враги́ христиа́нския и нам щит еси́ непобеди́м, вопию́щим: Аллилу́иа.

Икос 5

Ви́девше Тя святы́х собо́ри на возду́се в це́ркви Влахе́рнстей моле́бнии ру́це к Сы́ну и Бо́гу простира́ющую, ра́достно со арха́нгелы и а́нгелы благода́рную Ти песнь воспе́ша. Мы же, крепча́йшима, па́че Моисе́овых рук, дла́ньма Твои́ма укрепля́еми, уми́льно вопие́м: Ра́дуйся, Ея́же ру́це поддержи́т за всех нас еди́ная Ея́ к нам любы́ и милосе́рдие; ра́дуйся, пред Не́юже врази́ на́ши, ви́димии и неви́димии, стоя́ти не мо́гут. Ра́дуйся, те́мное по́лчище страсте́й и похоте́й на́ших прогоня́ющая; ра́дуйся, Огнь Боже́ственный – Христа́ неопа́льно на руку́ Свое́ю держа́щая и нас, хла́дных, тем воспламеня́ющая. Ра́дуйся, во́инствующих на плоть целому́дрием изря́дное венча́ние; ра́дуйся, подвиза́ющихся в посте́ и безмо́лвии при́сное собесе́дование. Ра́дуйся, изнемога́ющих от уны́ния и печа́ли ско́рая Уте́шительнице; ра́дуйся, благода́тию смире́ния и терпе́ния снабдева́ющая. Ра́дуйся, Ра́досте на́ша, покры́й нас от вся́каго зла честны́м Твои́м омофо́ром.

Кондак 6

Пропове́дник неоскудева́емыя благо́дати и ми́лостей Твои́х яви́ся святы́й Рома́н Сладкопе́вец, егда́ от Тебе́ во сне прия́т сви́ток кни́жный на снеде́ние: тем у́бо умудре́н нача́ разу́мно пе́ти во сла́ву Твою́, святы́м же писа́ти похва́льная, взыва́я с ве́рою: Аллилу́иа.

Икос 6

Возсия́ла еси́ от и́стиннаго Со́лнца пра́вды заря́, Де́во Богоотрокови́це, просвеща́ющая всех прему́дростию Бо́га Сы́на Твоего́ и в позна́ние и́стины приводя́щая зову́щих Ти такова́я: Ра́дуйся, Бо́жию Си́лу и Бо́жию Прему́дрость – Христа́ пло́тию породи́вшая; ра́дуйся, юро́дивую му́дрость ве́ка сего́ посрами́вшая и ослепле́нных е́ю на путь пра́вый наставля́ющая. Ра́дуйся, святы́я ве́ры охране́ние и правосла́вных догма́тов Наста́внице; ра́дуйся, нечести́вых е́ресей и тлетво́рных раско́лов Искорени́тельнице. Ра́дуйся, та́йная и неудо́бь предви́денная вся до́бре ве́дущая и и́мже подоба́ет сказу́ющая; ра́дуйся, лжи́вых прови́дцев и су́етная гада́ния посрамля́ющая. Ра́дуйся, в час недоуме́ний мысль бла́гу на се́рдце полага́ющая; ра́дуйся, от па́губных начина́ний и несмы́сленных пожела́ний воспяща́ющая[1]. Ра́дуйся, Ра́досте на́ша, покры́й нас от вся́каго зла честны́м Твои́м омофо́ром.

Кондак 7

Хотя́й долготерпели́вый Всеви́дец Госпо́дь яви́ти Своего́ человеколю́бия неизсле́димую щедро́т бе́здну, избра́ Тебе́ еди́ну в Ма́терь Себе́ и сотвори́ Тя лю́дем непреодоле́нное защище́ние: да а́ще кто от них и пра́ведным судо́м Бо́жиим осужде́ния досто́ин яви́тся, Твои́м оба́че держа́вным покро́вом сохраня́ется на покая́ние, зовы́й: Аллилу́иа.

Икос 7

Ди́вная показа́л еси́ дела́ Твоя́ в Пречи́стей Ма́тери Твое́й, Го́споди, егда́ пречу́дный омофо́р в руце́ Ея́ светя́щийся па́че луч со́лнечных яви́ся, и́мже покрыва́ше лю́ди, су́щия в це́ркви Влахе́рнстей. О такове́м у́бо зна́мении милосе́рдаго Ея́ заступле́ния услы́шавше, у́жасом и ра́достию одержи́ми, вси глаго́лаху: Ра́дуйся, нерукотворе́нный омофо́р, а́ки о́блак, над всем ми́ром распросте́ршая; ра́дуйся, преве́чнаго Архиере́я, Сы́на Своего́, зна́мение на руце́ Свое́й держа́щая. Ра́дуйся, но́вую ми́лость и но́вую благода́ть сим в Це́ркви Правосла́вней явля́ющая; ра́дуйся, сто́лпе о́блачный от искуше́ний и собла́знов ми́ра всех нас покрыва́ющий. Ра́дуйся, сто́лпе о́гненный, среди́ мглы греха́ всем нам путь спасе́ния показу́ющий; ра́дуйся, я́вных благоче́стия подви́жников я́вное укрепле́ние. Ра́дуйся, та́йных среди́ ми́ра рабо́в Бо́жиих та́йное вразумле́ние; ра́дуйся, и мене́, обнаже́ннаго до́брых дел, не оставля́ющая Свои́м покро́вом и благода́тию. Ра́дуйся, Ра́досте на́ша, покры́й нас от вся́каго зла честны́м Твои́м омофо́ром.

Кондак 8

Ди́вно Тя от небе́с во Влахе́рнстей це́ркви я́вльшуюся а́нгели воспе́ша, апо́столи просла́виша, лик святи́телей и преподо́бных и жен святы́х сосло́вие восхвали́ша, Предте́ча с Богосло́вом поклони́шася, лю́дие же, су́щии в це́ркви, с весе́лием вопия́ху: Аллилу́иа.

Икос 8

Все́ми вы́шними и ни́жними влады́чествуя Госпо́дь, узре́в Тя в це́ркви Ма́терь Свою́ стоя́щу и со умиле́нием к Нему́ моля́щуся, рече́: Проси́, Ма́ти Моя́, зане́ не отвращу́ся Тебе́, но испо́лню вся проше́ния Твоя́ и благода́рственная си́це Тебе́ всех пе́ти научу́: Ра́дуйся, ковче́же заве́та, в не́мже храни́тся освяще́ние всего́ ро́да челове́ческаго; ра́дуйся, ста́мно[2] пресвята́я, в не́йже а́лчущим пра́вды блюде́тся Хлеб жи́зни ве́чныя. Ра́дуйся, сосу́де всезлаты́й, в не́мже угото́вася нас ра́ди плоть и кровь Боже́ственнаго А́гнца; ра́дуйся, оста́вленных врача́ми на свои́ всемо́щныя ру́це прие́млющая. Ра́дуйся, рассла́бленных те́лом, но не ду́хом и ве́рою, со одра́ боле́зни воздвиза́ющая; ра́дуйся, погубля́ющим от неду́га ум но́вый и лу́чший смысл подаю́щая. Ра́дуйся, на стро́потнем пути́ греха́ и страсте́й нас прему́дре запина́ющая; ра́дуйся, жесто́кость нераска́яннаго се́рдца на́шего умиля́ющая. Ра́дуйся, Ра́досте на́ша, покры́й нас от вся́каго зла честны́м Твои́м омофо́ром.

Кондак 9

Все естество́ а́нгельское похва́льная прино́сит Тебе́, и́стинней Бо́жией Ма́тери и Засту́пнице всех притека́ющих к Тебе́, ве́дуще, я́ко несокруши́мым покро́вом Твои́м пра́ведных возвеселя́еши, гре́шных заступа́еши, бе́дствующих избавля́еши и мо́лишися о всех ве́рных, зову́щих: Аллилу́иа.

Икос 9

Вети́и многовеща́ннии, я́ко ры́бы безгла́снии, недоуме́ют, ка́ко восхвали́ти по достоя́нию вели́кий всечестна́го Покро́ва Твоего́ пра́здник: вся бо о Тебе́ от них глаго́лемая не суть дово́льна к еди́ному исчисле́нию щедро́т Твои́х. Мы же, Твоя́ неисче́тная благодея́ния ви́дяще, с весе́лием взыва́ем: Ра́дуйся, от я́звы и всегуби́тельства сме́ртнаго нас соблюда́ющая; ра́дуйся, от внеза́пнаго колеба́ния земли́ гра́ды и ве́си сохраня́ющая. Ра́дуйся, от разлия́ния вод и потопле́ния руко́ю кре́пкою возводя́щая; ра́дуйся, от запале́ния о́гненнаго росо́ю моли́тв Твои́х избавля́ющая. Ра́дуйся, от гла́да душе́внаго и теле́снаго Хле́бом жи́зни снабдева́ющая; ра́дуйся, уда́ры мо́лнии и гро́ма от главы́ на́шея отводя́щая. Ра́дуйся, от наше́ствия иноплеме́нник и та́йных уби́йц спаса́ющая; ра́дуйся, от дома́шния бра́ни и вражды́ единокро́вных ми́ром и любо́вию огражда́ющая. Ра́дуйся, Ра́досте на́ша, покры́й нас от вся́каго зла честны́м Твои́м омофо́ром.

Кондак 10

Спасти́ хотя́й род челове́ческий от пре́лести вра́жия Человеколю́бец Госпо́дь Тебе́, Ма́терь Свою́, дарова́ земны́м нам в по́мощь, покро́в и защи́ту, да бу́деши печа́льным утеше́ние, скорбя́щим ра́дование, оби́димым Засту́пница и да всех из глубины́ грехо́вныя воздви́гнеши, пою́щих: Аллилу́иа.

Икос 10

«Царю́ Небе́сный, – глаго́лаше в моли́тве на возду́се со а́нгелы стоя́щая всенепоро́чная Цари́ца, – приими́ вся́каго челове́ка, моля́щася к Тебе́ и призыва́юща и́мя Мое́ на по́мощь, да не отъи́дет от ли́ка Моего́ тощ и неуслы́шан». Сию́ всеблагу́ю моли́тву слы́шавше, собо́ри святы́х благода́рно возопи́ша: Ра́дуйся, чи́стых рука́ми и се́рдцем земледе́льцев благослове́нными плода́ми венча́ющая; ра́дуйся, по́моще и пра́ведное мздовоздая́ние всем пра́во ку́плю де́ющим. Ра́дуйся, клятвопреступле́ний и непра́ведных стяжа́ний всенаро́дное обличе́ние; ра́дуйся, бе́дствующим в пути́, на су́ше и вода́х внеза́пное вспоможе́ние. Ра́дуйся, безча́дных роди́телей плода́ми ве́ры и ду́ха веселя́щая; ра́дуйся, безма́терних сиро́т незри́мая Воспита́тельнице. Ра́дуйся, кре́пкая Засту́пнице су́щих в плену́ и изгна́нии; ра́дуйся, неусыпа́ющая Попечи́тельнице во у́зах и темни́це седя́щих. Ра́дуйся, Ра́досте на́ша, покры́й нас от вся́каго зла честны́м Твои́м омофо́ром.

Кондак 11

Пе́ние всеумиле́нное слы́шаще и те́плей Твое́й моли́тве о нас вне́млюще, про́сим Тебе́, Де́во Богоро́дице, не пре́зри гла́са рабо́в Твои́х: к Тебе́ бо в напа́стех и ско́рбех прибега́ем и пред Тобо́ю в беда́х на́ших сле́зы пролива́ем, зову́ще: Аллилу́иа.

Икос 11

Я́ко светоприе́мную свещу́, в моли́тве горя́щую, ви́дящи Тя на возду́се Влахе́рнская це́рковь, согла́сно со мно́жеством люде́й, в ней бы́вших, возглаша́ше: «Отку́ду мне сие́, да прии́де Ма́ти Го́спода моего́ ко мне?» Святы́й же Андре́й со Епифа́нием те́пле моля́хуся к Тебе́, зову́ще: Ра́дуйся, всех даро́в духо́вных и теле́сных незави́стная Пода́тельнице; ра́дуйся, полага́ющих нача́ло покая́ния гре́шников ве́рная Предста́тельнице. Ра́дуйся, борю́щихся со страстьми́ и прило́гами вра́жиими всегда́шняя Спобо́рнице; ра́дуйся, незри́мое укроще́ние влады́к жесто́ких и зверонра́вных. Ра́дуйся, та́йный поко́е и отра́до рабо́в кро́тких и стра́ждущих; ра́дуйся, всежела́нное соверше́ние благи́х супру́жеств. Ра́дуйся, ма́терей детородя́щих ско́рое и безболе́зненное разреше́ние; ра́дуйся, в час кончи́ны еди́ная всем нам Помо́щнице. Ра́дуйся, Ра́досте на́ша, покры́й нас от вся́каго зла честны́м Твои́м омофо́ром.

Кондак 12

Благода́ть Боже́ственную испроси́ нам у Сы́на Твоего́ и Бо́га, простри́ нам ру́ку по́мощи, отжени́ от нас вся́каго врага́ и супоста́та и умири́ на́шу жизнь, да не поги́бнем лю́те без покая́ния, но приими́ нас в ве́чныя кро́вы, Покрови́тельнице на́ша, да ра́дующеся Тебе́ зове́м: Аллилу́иа.

Икос 12

Пою́ще Твой держа́вный покро́в, хва́лим Тя вси, я́ко тве́рдую Предста́тельницу на́шу, и покланя́емся Тебе́, о нас моля́щейся: ве́руем бо и наде́емся, я́ко испро́сиши у Сы́на Твоего́ и Бо́га блага́я ве́чная и вре́менная всем с любо́вию вопию́щим Тебе́ си́це: Ра́дуйся, всей вселе́нней кре́пкое заступле́ние; ра́дуйся, всех стихи́й земны́х и небе́сных освяще́ние. Ра́дуйся, всех време́н го́да благослове́ние; ра́дуйся, всех наве́тов и искуше́ний, от ми́ра, пло́ти и диа́вола находя́щих, попра́ние. Ра́дуйся, неча́емое примире́ние ожесточе́нно вражду́ющих; ра́дуйся, недове́домое исправле́ние нераска́янных гре́шников. Ра́дуйся, не отверга́ющая все́ми презре́нных и отве́рженных; ра́дуйся, сами́х отча́янных от ро́ва поги́бели исхища́ющая. Ра́дуйся, Ра́досте на́ша, покры́й нас от вся́каго зла честны́м Твои́м омофо́ром.

Кондак 13

О Всепе́тая Ма́ти, Пречи́стая Госпоже́, Де́во Богоро́дице! К Тебе́ возвожду́ душе́вныя и теле́сныя о́чи, к Тебе́ простира́ю разсла́бленныя ру́це и из глубины́ се́рдца вопию́: при́зри на ве́ру и смире́ние души́ моея́, покры́й мя всемо́щным омофо́ром Твои́м, да изба́влюся от всех бед и напа́стей, и в час кончи́ны моея́, о Всеблага́я, предста́ни мне и угото́ваннаго ра́ди грехо́в мои́х изба́ви муче́ния, да вы́ну покланя́яся зову́: Аллилу́иа.

Этот кондак читается трижды, затем 1-й икос «Арха́нгел и а́нгел мно́жество…» и 1-й кондак «Избра́нней Предве́чным Царе́м…»

Молитва[3]

О Пресвята́я Де́во, Ма́ти Го́спода вы́шних сил, небесе́ и земли́ Цари́це, гра́да и страны́ на́шея всемо́щная Засту́пнице! Прими́ хвале́бноблагода́рственное пе́ние сие́ от нас, недосто́йных раб Твои́х, и вознеси́ моли́твы на́ша ко Престо́лу Бо́га Сы́на Твоего́, да ми́лостив бу́дет непра́вдам на́шим и проба́вит благода́ть чту́щим всечестно́е и́мя Твое́ и с ве́рою и любо́вию покланя́ющимся чудотво́рному о́бразу Твоему́. Не́смы бо досто́йны от Него́ поми́ловании бы́ти, а́ще не Ты уми́лостивиши Его́ о нас, Влады́чице, я́ко вся Тебе́ от Него́ возмо́жна суть. Сего́ ра́ди к Тебе́ прибе́гаем, я́ко к несомне́нней и ско́рой Засту́пнице на́шей: услы́ши нас моля́щихся Тебе́, осени́ нас вседержа́вным покро́вом Твои́м и испроси́ у Бо́га Сы́на Твоего́ па́стырям на́шим ре́вность и бде́ние о душа́х, градоправи́телем му́дрость и си́лу, судия́м пра́вду и нелицепри́ятие, наста́вникам ра́зум и смиренному́дрие, супру́гам любо́вь и согла́сие, ча́дам послуша́ние, оби́димым терпе́ние, оби́дящим страх Бо́жий, скорбя́щим благоду́шие ра́дующимся воздержа́ние: всем же нам дух ра́зума и благоче́стия, дух милосе́рдия и кро́тости, дух чистоты́ и пра́вды. Ей, Госпоже́ Пресвята́я, умилосе́рдися на не́мощные лю́ди Твоя́; разсе́янные собери́, заблу́дшия на путь пра́вый наста́ви, в заклю́чении во у́зах находя́щихся и Тя призыва́ющих ско́ро посети́ и при́зри на всех нас призре́нием ми́лостивого твоего́ заступле́ния, воздви́гни нас из глубины́ грехо́вныя и просвети́ серде́чныя о́чи на́ша ко зре́нию спасе́ния; ми́лостива нам бу́ди зде и та́мо, в стране́ земна́го прише́льствия, и на Стра́шнем Суде́ Сы́на Твоего́. Ты бо еси́, Госпоже́ сла́ва небе́сных и упова́ние земны́х, Ты по Бо́зе на́ша наде́жда и Засту́пница всех притека́ющих к Тебе́ с ве́рою. К Тебе́ у́бо мо́лимся и Тебе́, я́ко Всемогу́щей Помо́щнице, са́ми себе́ и друг дру́га и весь живо́т наш предае́м, ны́не и при́сно и во ве́ки веко́в. Ами́нь.

Акафист
Пресвятой Богородице в честь иконы Ея Боголюбской
(празднование 18 июня/1 июля)

Кондак 1

Взбра́нней Воево́де, Боголюби́вей Цари́це, превы́сшей вся́каго созда́ния, Де́ве и Ма́тери Христа́ Бо́га, похва́льная воспису́ем Ти раби́ Твои́, Богоро́дице! Ты же, я́ко Боголюби́вая и Всеми́лостивая Ма́ти, благоизво́лившая яви́ти пресве́тлый Свой лик благове́рному на́шему кня́зю Андре́ю, от бед и скорбе́й сохрани́ ны и храм сей, да зове́м Ти: Ра́дуйся, Боголюби́вая Цари́це Богоро́дице, Наде́ждо и Прибе́жище на́ше.

Икос 1

А́нгелов превы́сшую вся Небе́сныя Си́лы велича́ют Тя, Богоро́дицу Цари́цу, мы же гре́шнии на земли́, чу́дному Бо́жию о Тебе́ смотре́нию дивя́щеся, все́ю душе́ю, се́рдцем и устна́ми дерза́ем глаго́лати: Ра́дуйся, благослове́нная в жена́х Де́во Благода́тная; ра́дуйся, Всевы́шняго Ма́ти, Ду́ха Свята́го пребыва́ние. Ра́дуйся, Цари́це небесе́ и земли́ и всех Небе́сных Сил вы́сшая; ра́дуйся, а́нгелы чти́мая, от серафи́м воспева́емая. Ра́дуйся благословля́емая на небеси́ и сла́вимая на земли́; ра́дуйся, вои́стину Присноблаже́нная и Пренепоро́чная. Ра́дуйся, Боголюби́вая Цари́це Богоро́дице, Наде́ждо и Прибе́жище на́ше.

Кондак 2

Ви́дящи Премилосе́рдная Ма́терь Бо́жия земно́е ско́рбное житие́ на́ше, не́мощи и боле́зни, благоизво́ли яви́ти чу́до, избра́в сосу́д благода́ти и ми́лостей Свои́х к нам, благочести́ваго кня́зя Андре́я. Оба́че и мы с ра́достию несказа́нною припа́даем к Тебе́, Влады́чице, и из глубины́ души́ благодари́м Тя, на́шу ди́вную Засту́пницу, воспева́юще Бо́гу: Аллилу́иа.

Икос 2

Разуме́ти хотя́ чу́до, явле́нное ми́лостию Твое́ю, Пресвята́я Богоро́дице, егда́ ко́ни, ве́зшии святы́й о́браз, ста́ша, и лю́дие к ше́ствию подви́гнути их не возмого́ша, благове́рный князь Андре́й нача́т со слеза́ми моли́тися к Тебе́, Влады́чице, да пока́жеши, Пречи́стая, во́лю святу́ю Свою́; Ты же в виде́нии благоволи́ла еси́ я́же и мы, чу́до сие́ воспомина́юще, прекло́ньше коле́на, взыва́ем си́це: Ра́дуйся, просла́вившая ме́сто оби́тели Твоея́ ди́вным чудоде́йствием и в сем ми́лость преизоби́льную нам показа́вшая; ра́дуйся, страну́ Влади́мирскую све́том Свои́м озари́вшая и лучи́ све́та на всех нас простира́ющая. Ра́дуйся, Всеблага́я на́ша Наста́внице, любо́вию нас привлека́ющая; ра́дуйся, Охрани́тельнице на́ша от бед и боле́зней. Ра́дуйся, у Го́спода спасе́ния на́шего Хода́таице, Цари́це на́ша Небе́сная; ра́дуйся, за вся благодея́ния Твоя́ благодаре́нию нас науча́ющая. Ра́дуйся, Боголюби́вая Цари́це Богоро́дице, Наде́ждо и Прибе́жище на́ше.

Кондак 3

Си́ла Вы́шняго осеня́ет всех, с ве́рою и благогове́нием притека́ющих к Тебе́, Пречи́стая Госпоже́ Богоро́дице, и упова́ющих на Твою́ ми́лость, поне́же вся́кое благо́е проше́ние прие́млеши те́пле. Благове́рный князь моля́ше Тя, Влады́чице, яви́ти во́лю Твою́, преиспо́лнився тре́пета пред та́инством Твоего́ произволе́ния. Та́кожде и мы к Тебе́, Пречи́стая, прибега́ем, умиле́нно вопию́ще: Всеми́лостивая Покрови́тельнице на́ша, научи́ и нас прославля́ти всечестно́е и всехва́льное и́мя Твое́ и досто́йно воспева́ти Бо́гу: Аллилу́иа.

Икос 3

Име́яй на пути́, я́ко боготе́чную звезду́, честны́й о́браз Твой, Влады́чице, благове́рный князь в приле́жней моли́тве свое́й пред чудотво́рною Твое́ю ико́ною сподо́бися я́ве узре́ти Тя, Цари́цу Небе́сную, те́плое хода́тайство Твое́ Бо́гу принося́щую о ме́сте явле́ния Твоего́ и о всем ми́ре. О Бо́жия Ма́ти, Пречи́стая Богоро́дице! Со умиле́нием припа́даем к Тебе́ и, бога́тыя Твоея́ ми́лости ожида́юще, уми́льно вопие́м Ти: Ра́дуйся, Ра́досте на́ша и кре́пкая Засту́пнице; ра́дуйся, Покро́ве наш и на́ше Утеше́ние. Ра́дуйся, Охрани́тельнице на́ша и на́ше Упова́ние; ра́дуйся, Отра́до на́ша и ди́вное о нас попече́ние. Ра́дуйся Похвало́ на́ша, чудесы́ нас удивля́ющая; ра́дуйся, Прибе́жище на́ше и зало́г ве́чнаго спасе́ния. Ра́дуйся, Боголюби́вая Цари́це Богоро́дице, Наде́ждо и Прибе́жище на́ше.

Кондак 4

Недоумева́ет ум наш, ка́ко досто́йно есть восхвали́ти Тя и ди́вное явле́ние Твое́, Пресвята́я Влады́чице: я́ко со́лнце лучи́ испуща́ющи, предста́ла еси́ моля́щемуся кня́зю и та́ко рекла́ еси́: «Не хощу́, да о́браз Мой несе́ши в Росто́в, но во Влади́мире поста́ви его́; на сем ме́сте во и́мя Моего́ Рождества́ це́рковь воздви́гни и обита́лище и́ноком соста́ви», и, возде́вши Свои́ боже́ственнеи ру́це ко Влады́чнему о́бразу, скры́ся от духо́вных оче́с его́. Преклоня́ем и мы коле́на пред Тобо́ю, Боголюби́вая Ма́ти, и Твоя́ чу́дная явле́ния и веле́ния разуме́юще из глубины́ души́ воспева́ем Бо́гу: Аллилу́иа.

Икос 4

Слы́ша Госпо́дь моле́ния Твоя́, Богоизбра́нная Цари́це Небе́сная, обеща́ вы́ну испо́лнити, я́ко Преблаги́я Ма́тере, проше́ния Твоя́. Ты же, о Влады́чице, тогда́ рекла́ еси́ ко Го́споду усты́ Свои́ми: «Влады́ко Многоми́лостиве, Го́споди, Иису́се Христе́, Сы́не и Бо́же Мой, молю́ Тя, да пребу́дет Боже́ственная благода́ть на лю́дех Твои́х, и светоза́рный луч сла́вы Твоея́ да нисхо́дит всегда́ на ме́сто сие́, Мно́ю избра́нное». И́стинно испове́дуем, о Пречи́стая, я́ко ско́ро помога́еши с ве́рою к Тебе́ прибега́ющим, и, со умиле́нием воспева́юще Тебе́, зове́м си́це: Ра́дуйся, Моли́твеннице на́ша пред Го́сподем и Сы́ном Твои́м; ра́дуйся, Засту́пнице всего́ ро́да челове́ческаго и Защи́тнице наро́да правосла́внаго. Ра́дуйся, Ма́тернюю любо́вь Твою́ всегда́ нам явля́ющая и вся блага́я нам да́рующая; ра́дуйся, ра́дости нам, благода́ти же и сла́вы ве́чная Хода́таице, ди́вная на́ша Уте́шительнице. Ра́дуйся, бытие́ оби́тели и ниспосла́ние на ню благода́ти предвозвести́вшая; ра́дуйся, в па́мять Твоего́ явле́ния храм во сла́ву Рождества́ Твоего́ устро́ити указа́вшая и та́мо Це́ркви Христо́вой ди́вное украше́ние яви́вшая. Ра́дуйся, Боголюби́вая Цари́це Богоро́дице, Наде́ждо и Прибе́жище на́ше.

Кондак 5

Я́ко лучеза́рную звезду́, в преде́лах Влади́мирских явле́нную, узре́ князь Андре́й пресве́тлый о́браз Твой, Влады́чице, и в явле́нии сем уразуме́в зна́мение ве́лия попече́ния Бо́жия о ме́сте явле́ния Твоего́, даде́ ему́ и́мя Боголюби́вое. О Цари́це и Влады́чице! Освети́ и нас све́том Твои́м небе́сным, сохраня́ющи нас под кро́вом Твои́м благи́м, услы́ши всеумиле́нныя моли́твы восхваля́ющих Тя и воспева́ющих Бо́гу: Аллилу́иа.

Икос 5

Ви́дение чу́дное Богома́тере и святы́я словеса́ Ея́ прие́мля с ра́достным тре́петом, благове́рный князь умиле́нно со слеза́ми паде́ на зе́млю и сла́достно возблагодари́ Всевы́шняго, я́ко сподо́бися узре́ти Тя, Пресвяту́ю Богоро́дицу. Посе́м ускори́ це́рковь заложи́ти, иде́же ны́не Боголюби́вая оби́тель, и́менем Твои́м красу́ющися, мо́лится за весь мир пред пречи́стым Твои́м о́бразом. Созерца́юще в таково́м собы́тии зна́мение благода́ти, дерза́ем воспева́ти си́це: Ра́дуйся, Ми́лостивая, я́ко устро́ила еси́ ти́хое приста́нище и́щущим спасе́ния; ра́дуйся, Пресве́тлая, я́ко свет подава́еши всем хотя́щим жи́ти в преподо́бии и тем показу́еши пра́выя стези́ к Ца́рствию Небе́сному. Ра́дуйся, те́плая Хода́таице о живу́щих в оби́телех Твои́х, ми́лость Свою́ вы́ну им обеща́вшая; ра́дуйся, я́ко в труде́х и́ноческих им всегда́ помога́еши и к трудолю́бию подвиза́еши. Ра́дуйся, я́ко в ке́ллиях мона́шеских на моли́тву вразумля́еши и к доброде́тельному житию́ ре́вностно возбужда́еши; ра́дуйся, Храни́тельнице ди́вная оби́телей святы́х, я́ко Твое́ю благода́тною си́лою о́ныя зи́ждятся и преспева́ют в благоче́стии. Ра́дуйся, Боголюби́вая Цари́це Богоро́дице, Наде́ждо и Прибе́жище на́ше.

Кондак 6

Пропове́дует вся земля́ Росси́йская бога́тыя ми́лости Твоя́, Влады́чице, и ди́вное благода́тное кня́зя Андре́я вразумле́ние. Сему́ после́дуя, благове́рный князь повеле́ о́браз написа́ти тем подо́бием, я́коже ему́ яви́ся Пречи́стая, и, обре́т святу́ю ико́ну, поклони́ся, ра́достно со слеза́ми благодаря́ Бо́га и ско́рую на́шу Помо́щницу, взыва́я: Аллилу́иа.

Икос 6

Возсия́ благода́ть неизрече́нная от цельбоно́сныя ико́ны Твоея́, Пресвята́я и Боголюби́вая Ма́ти. Слы́шим и ви́дим вели́чие чуде́с, от нея́ быва́емое, со удивле́нием взира́ем на сию́ ико́ну, я́ко на пресве́тлое лице́ Само́й Пречи́стой Де́вы. О Госпоже́, Цари́це и Влады́чице! Ты вы́ну воздвиза́еши ру́це Твои́ на моле́ние за нас пред Сы́ном Твои́м, не пре́зри и вопию́щих Ти похва́льная сия́: Ра́дуйся, во утеше́ние нам дарова́вшая о́браз Твой чудотво́рный; ра́дуйся, но́вую ми́лость и но́вую благода́ть сим в Це́ркви явля́ющая и тем путь спасе́ния показу́ющая. Ра́дуйся, Покрови́тельнице на́ша, от бед нас спаса́ющая и в ско́рбех бы́строе облегче́ние нам посыла́ющая; ра́дуйся, сострада́тельнейшая к боле́знем на́шим, ско́рую по́мощь нам подаю́щая. Ра́дуйся, Боголюби́вая Цари́це Богоро́дице, Наде́ждо и Прибе́жище на́ше.

Кондак 7

Хотя́ благове́рный князь досто́йно почти́ти пресвяту́ю во́лю Твою́, Влады́чице, собра́ архиере́и, свяще́нники и люде́й мно́жество, да ублажа́т Тя хвале́бно собо́ром. О чу́днаго торжества́! О прему́дрости суде́б Твои́х, Влады́чице! Пресла́вно прено́сится чудотво́рная Твоя́ ико́на в ди́вный храм всечестна́го Рождества́ Твоего́. Чудоде́йствием прославля́ется це́рковь Твоя́, о Госпоже́ Богоро́дице, и вси предстоя́щии, ра́дости и умиле́ния испо́лнении, прекло́ньше коле́на, целу́ют Твой пречи́стый о́браз и взыва́ют: О Ма́ти Боголюби́вая, осени́ всеси́льною Твое́ю десни́цею и нас, воспева́ющих Бо́гу: Аллилу́иа.

Икос 7

Ди́вна дела́ Твоя́, Влады́чице! Вси лю́дие, здра́вии и боля́щии, бога́тии и ни́щии, вси прибега́ем к Тебе́, сострада́тельнейшей Ма́тери на́шей. Не отри́ни нас от лица́ Твоего́, бу́ди ми́лостива к нам, недосто́йным рабо́м Твои́м, во всех путе́х жи́зни на́шея, защити́ и поми́луй от всея́ души́ любо́вию вопию́щих Тебе́ такова́я: Ра́дуйся, ненаде́ющихся наде́яние и печа́льных утеше́ние; ра́дуйся, о скорбя́щих попече́ние и бе́дствующим по́моще. Ра́дуйся, а́лчущих Корми́тельнице и ни́щих оде́яние; ра́дуйся, убо́гих Засту́пнице и боля́щих исцеле́ние. Ра́дуйся, ста́рцев Покрови́тельнице и ю́ных Воспита́тельнице; ра́дуйся, вражду́ющих примире́ние и оби́димых Защи́тнице. Ра́дуйся, Боголюби́вая Цари́це Богоро́дице, Наде́ждо и Прибе́жище на́ше.

Кондак 8

Ди́вное чу́до пренесе́ния пресла́вныя ико́ны Твоея́, Влады́чице, торже́ственно вси че́ствуем и на вся́кое ле́то в сей све́тлый пра́здник благода́рне воспомина́ем вся неизче́тная благодея́ния чуде́с, Тобо́ю, Пречи́стая, от ико́ны ди́вно источа́емых; и тя, уго́дниче Бо́жий Лео́нтие, в по́мощь призыва́ем, чту́ще с любо́вию честну́ю па́мять твою́, да моли́твами твои́ми сподо́бимся у Пречи́стыя обрести́ благода́ть, еще́ же непреста́нно воспева́ти Го́споду: Аллилу́иа.

Икос 8

Все вели́чие чуде́с Твои́х, Пречи́стая, несть исчи́слити возмо́жно, егда́ безбо́жный царь Баты́й, разоря́я гра́ды и ве́си и хра́мы сожига́я, со мно́гою ра́тию прибли́зися и ко святе́й оби́тели Твое́й, Пречи́стая, вни́де в це́рковь и, обре́т чудотво́рную ико́ну, де́рзостно положи́ ру́ку на драги́я ри́зы, храм со всем бога́тством огню́ предаде́, то́чию еди́н о́браз Твой, Влады́чице, цел обре́теся и ничи́мже поврежде́н бысть. О ве́лие чу́до! О, коль ди́вны зна́мения благода́ти явля́еши нам, Пречи́стая! Кто не ублажи́т Тя? Кто не воспое́т Твоя́ сла́вная чудеса́? И мы, гре́шнии, со умиле́нием взира́юще на святу́ю ико́ну Твою́, толь чуде́сно от поги́бельнаго пла́мене сохрани́вшуюся, со слеза́ми взыва́ем си́це: Ра́дуйся, я́ко купина́, огне́м горе́вшая и неопа́льна пребы́вшая; ра́дуйся, я́ко благода́ть Тебе́ даде́ся си́лу о́гненную угаша́ти. Ра́дуйся, в годи́ну напа́стей и испыта́ний оста́вльшая нам святу́ю ико́ну Свою́ во утеше́ние; ра́дуйся, я́ко благосты́нею Свое́ю угаша́еши в нас огнь нече́стия пла́менем огня́ Боже́ственнаго. Ра́дуйся, просла́вившая чудесы́ ико́ну Твою́; ра́дуйся, я́ко моли́твою и лобыза́нием ико́ны Твоея́ вси мы прие́млем благода́тное утеше́ние. Ра́дуйся, Боголюби́вая Цари́це Богоро́дице, Наде́ждо и Прибе́жище на́ше.

Кондак 9

Все упова́ние возлага́ем на Твою́ бла́гость, Пресвята́я Влады́чице! Милосе́рдию Твоему́ несть конца́, вели́чие же Твое́ кто испове́сть? Предстоя́щи с мольбо́ю у Престо́ла Всевы́шняго, коль мно́гое мно́жество чуде́с явля́ла еси́ нам, Пречи́стая, коль ди́вно спасла́ еси́ сла́вный град Москву́ от гро́знаго врага́ Тамерла́на, коль чу́дно объя́т его́ вели́кий страх прише́ствием Твои́м в ма́терь ру́сских градо́в и пону́ди а́бие отступи́ти со всем во́инством. Не умолчи́м никогда́, Засту́пнице на́ша Пресла́вная, о всех Твои́х благодея́ниих, да не бу́дет под спу́дом свет чу́дес Твои́х. И ны́не, предстоя́ще пред пречи́стым Твои́м о́бразом и моля́щеся умиле́нною душе́ю и сокруше́нным се́рдцем, взыва́ем Бо́гу: Аллилу́иа.

Икос 9

Вети́и многовеща́ннии не довле́ют по достоя́нию воспе́ти хвалу́ и благодаре́ние Пречи́стей, ка́ко ца́рственный град сохрани́ от тата́рских по́лчищ. Егда́ вся рать вра́жия отступа́ше от преде́л Моско́вских, царь Иоа́нн со ско́рбию и слеза́ми отпусти́ чудотво́рный о́браз Твой, Боголюби́вая Влады́чице, в избра́нную оби́тель Твою́, иде́же со умиле́нием и ра́достию неизрече́нною срето́ша его́ лю́дие, и от ма́ла до вели́ка, вси, прекло́ньше коле́на, ублажа́ху Тя, Пречи́стая. И мы, сея́ ра́дости мы́сленне причаща́ющеся, Цари́це Небе́сней вопие́м благода́рне: Ра́дуйся, премилосе́рдая Уте́шительнице на́ша, святу́ю ико́ну да́ти нам изво́лившая; ра́дуйся, от наше́ствия враго́в иноплеме́нных нас ди́вно спа́сшая. Ра́дуйся, несокруши́мый щи́те царе́й на́ших; ра́дуйся, оте́чества на́шего благонаде́жное утвержде́ние. Ра́дуйся, во́инства кре́пкая защи́то, от меча́ вра́жия сохраняю́щая; ра́дуйся, от разоре́ния, пле́на и лю́тыя сме́рти свято́ю десни́цею Твое́ю всех упова́ющих на Тя избавля́ющая. Ра́дуйся, Боголюби́вая Цари́це Богоро́дице, Наде́ждо и Прибе́жище на́ше.

Кондак 10

Спасти́ хотя́ свою́ ду́шу, благочести́вый царь Фео́дор, любо́вию боже́ственною разжига́ем, до́бре подвиза́ся, пребыва́я в посте́ и моли́тве, и, вельми́ лю́бяще Боголюби́вую оби́тель, ча́сто ю́ посеща́ше. Еди́ножды же с те́плою моли́твою пред чудотво́рною Твое́ю ико́ною, Боголюби́вая Ма́ти, от усе́рдия своего́ в дар Тебе́ принесе́ носи́мый на пе́рсех свои́х честны́й крест, ка́меньми драги́ми укра́шенный. Взира́юще на сие́ ди́вное украше́ние ико́ны Твоея́, о Пречи́стая, ра́дуемся вси духо́вно о сем, ка́ко Тя, Цари́цу и Влады́чицу, сла́вят и чтут вси ве́рнии, и моля́щеся вопие́м Бо́гу: Аллилу́иа.

Конец ознакомительного фрагмента.

Текст предоставлен ООО «ЛитРес».

Прочитайте эту книгу целиком, купив полную легальную версию на ЛитРес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.

Примечания

1

Воспяща́ющая отводящая.

Вернуться

2

Ста́мна – сосуд.

Вернуться

3

Из молебного пения в праздник Покрова Пресвятой Богородицы о всех православных христианах во узах темничных пребывающих.

Вернуться